ไทย

Apple Inc.
ข้อตกลงสิทธิ์การใช้งานซอฟต์แวร์สำหรับ macOS Tahoe 26

สำหรับใช้กับระบบยี่ห้อ Apple

โปรดอ่านข้อตกลงสิทธิ์การใช้งานซอฟต์แวร์นี้ ("สิทธิ์การใช้งาน") อย่างรอบคอบก่อนใช้ซอฟต์แวร์ของ Apple เมื่อใช้ซอฟต์แวร์ของ Apple แสดงว่าคุณตกลงที่จะผูกพันตามข้อกำหนดของสิทธิ์การใช้งานนี้ หากคุณไม่ตกลงตามข้อกำหนดของสิทธิ์การใช้งานนี้ อย่าติดตั้งและ/หรือใช้ซอฟต์แวร์ของ Apple และหากให้เลือก "ตกลง" หรือ "ไม่ตกลง" ตามข้อกำหนด ให้คลิก "ไม่ตกลง" หากคุณได้ซอฟต์แวร์ของ Apple มาโดยเป็นส่วนหนึ่งในการซื้อฮาร์ดแวร์ Apple และคุณไม่ตกลงตามข้อกำหนดของสิทธิ์การใช้งานนี้ คุณอาจส่งคืนชุดฮาร์ดแวร์/ซอฟต์แวร์ของ Apple ทั้งชุดภายในระยะเวลาส่งคืนให้แก่ Apple Store หรือผู้จัดจำหน่ายที่ได้รับอนุญาตที่คุณได้รับชุดฮาร์ดแวร์/ซอฟต์แวร์ของ Apple มาเพื่อขอเงินคืนได้ภายใต้นโยบายการคืนเงินของ Apple ซึ่งพบได้ใน https://www.apple.com/th/legal/sales-support/ คุณต้องส่งชุดฮาร์ดแวร์/ซอฟต์แวร์คืนทั้งชุดจึงจะได้รับเงินคืน

สิทธิ์การใช้งานนี้มีภาคผนวกด้านเขตอำนาจศาลซึ่งใช้บังคับกับบางประเทศหรือบางภูมิภาค ข้อกำหนดของภาคผนวกด้านเขตอำนาจศาลสามารถดูได้ในตอนท้ายของสิทธิ์การใช้งานนี้ หากมีความไม่สอดคล้องกันระหว่างภาคผนวกด้านเขตอำนาจศาลกับข้อกำหนดอื่นใดในสิทธิ์การใช้งานนี้ ให้ถือว่าภาคผนวกด้านเขตอำนาจศาลมีผลเหนือกว่า

หมายเหตุสำคัญ: คุณได้รับอนุญาตให้ทำซ้ำ ดัดแปลง เผยแพร่ และจัดจำหน่ายเฉพาะสิ่งที่ไม่มีลิขสิทธิ์ สิ่งที่คุณเป็นเจ้าของลิขสิทธิ์ หรือสิ่งที่คุณมีอำนาจหรือกฎหมายอนุญาตให้คุณทำซ้ำ ดัดแปลง เผยแพร่ หรือจัดจำหน่ายได้เท่านั้น ในขอบเขตที่ซอฟต์แวร์นี้อาจใช้ทำซ้ำ ดัดแปลง เผยแพร่ หรือจัดจำหน่ายเนื้อหาได้ หากคุณไม่มั่นใจเกี่ยวกับสิทธิ์ของคุณที่จะทำสำเนา ดัดแปลง เผยแพร่ หรือจัดจำหน่ายเนื้อหาใดๆ คุณควรติดต่อที่ปรึกษากฎหมายของคุณ

1. ทั่วไป
A. ซอฟต์แวร์ของ Apple (รวมทั้งรหัสบูทรอม (Boot ROM)), ซอฟต์แวร์ของบริษัทอื่น, เอกสาร, อินเทอร์เฟซ, เนื้อหา, แบบอักษร และข้อมูลใดๆ ที่มาพร้อมกับสิทธิ์การใช้งานนี้ ("ซอฟต์แวร์ Apple เดิม") ที่อาจได้รับการอัปเดตหรือแทนที่ด้วยการปรับปรุงคุณสมบัติ, การอัปเดตซอฟต์แวร์, การตอบสนองด้านความปลอดภัย, ไฟล์ระบบ หรือซอฟต์แวร์กู้คืนระบบที่ Apple จัดหาให้สำหรับคอมพิวเตอร์ Apple ของคุณหรืออุปกรณ์ต่อพ่วงที่รองรับ ("การเปลี่ยนแปลงซอฟต์แวร์ของ Apple") ไม่ว่าจะเป็นแบบติดตั้งไว้ล่วงหน้าบนฮาร์ดแวร์ Apple, ในพื้นที่จัดเก็บข้อมูลภายใน, ในสื่อแบบถอดได้, บนดิสก์, ในหน่วยความจำแบบอ่านอย่างเดียว, ในสื่ออื่นๆ หรือในรูปแบบอื่นใด (ซอฟต์แวร์ Apple เดิมและการเปลี่ยนแปลงซอฟต์แวร์ของ Apple เรียกรวมกันว่า "ซอฟต์แวร์ Apple") เป็นซอฟต์แวร์ที่บริษัท Apple Inc. ("Apple") ให้สิทธิ์แก่คุณในการใช้ภายใต้ข้อกำหนดของสิทธิ์การใช้งานนี้โดยไม่ได้ขายให้แก่คุณ อีกทั้ง Apple และ/หรือผู้ให้ใช้สิทธิ์ของ Apple ยังคงเป็นเจ้าของกรรมสิทธิ์ในตัวซอฟต์แวร์ของ Apple และขอสงวนสิทธิ์ทั้งปวงที่มิได้ให้ไว้แก่คุณโดยชัดแจ้ง คุณตกลงว่าข้อกำหนดของสิทธิ์การใช้งานนี้จะใช้บังคับกับผลิตภัณฑ์ซอฟต์แวร์แอปพลิเคชันยี่ห้อ Apple ใดๆ ที่อาจติดตั้งล่วงหน้าอยู่ในฮาร์ดแวร์ยี่ห้อ Apple ของคุณ เว้นแต่ผลิตภัณฑ์ดังกล่าวจะมีสิทธิ์การใช้งานแยกต่างหาก ซึ่งในกรณีเช่นนั้น คุณตกลงว่าให้ข้อกำหนดของสิทธิ์การใช้งานนั้นใช้บังคับกับการใช้ผลิตภัณฑ์ดังกล่าวของคุณ

B. Apple อาจใช้ดุลยพินิจให้มีการเปลี่ยนแปลงซอฟต์แวร์ของ Apple ในอนาคต การเปลี่ยนแปลงซอฟต์แวร์ของ Apple (หากมี) อาจไม่จำเป็นต้องรวมถึงคุณสมบัติของซอฟต์แวร์ทั้งหมดที่มีอยู่ในปัจจุบัน หรือคุณสมบัติใหม่ที่ Apple เปิดตัวสำหรับคอมพิวเตอร์ยี่ห้อ Apple รุ่นใหม่หรือรุ่นอื่นๆ โดยข้อกำหนดของสิทธิ์การใช้งานนี้จะบังคับใช้กับการเปลี่ยนแปลงซอฟต์แวร์ของ Apple ที่จัดทำขึ้นโดย Apple เว้นแต่การเปลี่ยนแปลงซอฟต์แวร์ของ Apple นั้นจะมีสิทธิ์การใช้งานแยกต่างหาก ซึ่งในกรณีนั้น ข้อกำหนดของสิทธิ์การใช้งานนั้นจะมีผลบังคับใช้

C. กรรมสิทธิ์และสิทธิ์ในทรัพย์สินทางปัญญาในและแก่เนื้อหาใดๆ ที่แสดงโดยหรือเข้าถึงผ่านซอฟต์แวร์ของ Apple ย่อมตกแก่เจ้าของเนื้อหานั้นๆ เนื้อหาเช่นว่านั้นอาจได้รับการคุ้มครองโดยกฎหมายและสนธิสัญญาว่าด้วยลิขสิทธิ์หรือทรัพย์สินทางปัญญาประเภทอื่น และอาจอยู่ภายใต้ข้อกำหนดการใช้งานของบุคคลที่ภายนอกซึ่งเป็นผู้จัดหาเนื้อหาดังกล่าว เว้นแต่จะกำหนดไว้เป็นอย่างอื่นในสัญญาฉบับนี้ สิทธิ์การใช้งานนี้ไม่ให้สิทธิ์ใดๆ แก่คุณที่จะใช้เนื้อหานั้น หรือไม่รับประกันว่าเนื้อหานั้นจะพร้อมให้คุณใช้งานต่อไป ห้ามไม่ให้คุณเผยแพร่ต่อ ส่งต่อ และทำซ้ำซึ่งภาพใดๆ ที่เข้าถึงผ่านทางแอป News หรือแอปแผนที่ ในรูปแบบไฟล์แยกเป็นเอกเทศ

2. การใช้และข้อจำกัดของสิทธิ์การใช้งานที่ได้รับอนุญาต
A. สิทธิ์การใช้งานในซอฟต์แวร์ของ Apple ที่ได้ติดตั้งไว้ล่วงหน้าและที่เป็นสำเนาชุดเดียว คุณได้รับสิทธิ์การใช้งานอย่างจำกัดและไม่ผูกขาดให้ติดตั้ง ใช้งาน และเรียกใช้สำเนาซอฟต์แวร์ของ Apple หนึ่ง (1) ชุดกับคอมพิวเตอร์ยี่ห้อ Apple ครั้งละเครื่อง ภายใต้ข้อกำหนดและเงื่อนไขของสิทธิ์การใช้งานนี้ เว้นแต่คุณจะได้รับซอฟต์แวร์ของ Apple จาก Mac App Store หรือโดยการดาวน์โหลดอัตโนมัติ หรือภายใต้สิทธิ์การใช้งานแบบปริมาณมาก ข้อตกลงการบำรุงรักษา หรือข้อตกลงที่เป็นลายลักษณ์อักษรอื่นๆ จาก Apple เช่น ข้อกำหนดของสิทธิ์การใช้งานสำหรับสำเนาชุดเดียวเหล่านี้จะบังคับใช้กับคุณ หากคุณได้รับซอฟต์แวร์ของ Apple ซึ่งติดตั้งไว้ล่วงหน้าในฮาร์ดแวร์ยี่ห้อ Apple

B. สิทธิ์การใช้งานของ Mac App Store หากคุณได้รับสิทธิ์การใช้งานสำหรับซอฟต์แวร์ของ Apple จาก Mac App Store หรือโดยการดาวน์โหลดอัตโนมัติแล้ว ภายใต้ข้อกำหนดและเงื่อนไขของสิทธิ์การใช้งานนี้และตามที่กฎการใช้บริการและเนื้อหาได้ระบุไว้ในข้อกำหนดและเงื่อนไขบริการ Apple Media (https://www.apple.com/th/legal/internet-services/itunes/th/terms.html) ("กฎการใช้") อนุญาตให้ทำได้ คุณได้สิทธิ์การใช้งานอย่างจำกัด โอนสิทธิไม่ได้ และไม่ผูกขาด ที่จะกระทำการต่อไปนี้

(i) ดาวน์โหลด ติดตั้ง ใช้งาน และเรียกใช้ซอฟต์แวร์ของ Apple ได้หนึ่ง (1) ชุด เพื่อวัตถุประสงค์ส่วนบุคคลที่ไม่ใช่เชิงพาณิชย์โดยตรงบนคอมพิวเตอร์ยี่ห้อ Apple แต่ละเครื่องที่ใช้ macOS Sequoia, macOS Sonoma, macOS Ventura, macOS Monterey, macOS Big Sur หรือ macOS Catalina ("คอมพิวเตอร์ Mac") ซึ่งคุณเป็นเจ้าของหรือควบคุม

(ii) ในกรณีที่คุณเป็นองค์กรธุรกิจหรือสถาบันการศึกษา คุณสามารถดาวน์โหลด ติดตั้ง ใช้งาน และเรียกใช้สำเนาซอฟต์แวร์ของ Apple หนึ่ง (1) ชุด เพื่อใช้ในกรณีต่อไปนี้ (a) ใช้โดยบุคคลธรรมดาคนเดียวบนคอมพิวเตอร์ Mac แต่ละเครื่องซึ่งคุณเป็นเจ้าของหรือควบคุมอยู่ หรือ (b) ใช้โดยบุคคลธรรมดาหลายคนบนคอมพิวเตอร์ Mac ที่ใช้ร่วมกันเครื่องเดียวซึ่งคุณเป็นเจ้าของหรือควบคุมอยู่ ตัวอย่างเช่น พนักงานคนเดียวอาจใช้ซอฟต์แวร์ของ Apple ทั้งคอมพิวเตอร์ Mac แบบเดสก์ท็อปและคอมพิวเตอร์ Mac แบบแล็ปท็อปของพนักงาน หรือนักเรียนหลายคนอาจใช้ซอฟต์แวร์ของ Apple ต่อเนื่องกันบนคอมพิวเตอร์ Mac เครื่องเดียวที่อยู่ในศูนย์หรือคลังทรัพยากร และ 

(iii) ติดตั้ง ใช้งาน และเรียกใช้สำเนาหรืออินสแตนซ์ซอฟต์แวร์ของ Apple สูงสุด (2) สำเนาหรือซอฟต์แวร์ระบบปฏิบัติการ macOS หรือ OS X หรือซอฟต์แวร์ของ Apple ที่เปิดให้ใช้งานภายหลัง ภายในสภาพแวดล้อมระบบปฏิบัติการแบบเสมือนกับคอมพิวเตอร์ยี่ห้อ Apple แต่ละเครื่องที่คุณเป็นเจ้าของหรือควบคุมอยู่ ซึ่งได้มีการใช้งานซอฟต์แวร์ของ Apple อยู่แล้ว สำหรับวัตถุประสงค์ต่อไปนี้ (a) การพัฒนาซอฟต์แวร์ (b) การทดสอบระหว่างการพัฒนาซอฟต์แวร์ (c) การใช้ macOS Server หรือ (d) การใช้งานส่วนบุคคลที่ไม่ใช่เชิงพาณิชย์

การอนุญาตที่ระบุไว้ในข้อ 2B(iii) ข้างต้นนี้ไม่อนุญาตให้คุณใช้สำเนาหรืออินสแตนซ์แบบเสมือนของซอฟต์แวร์ของ Apple ในลักษณะที่เกี่ยวข้องกับศูนย์บริการประมวลผลข้อมูล การแบ่งปันเวลาการใช้งาน การแบ่งปันเทอร์มินัล บริการ Relay หรือบริการประเภทอื่นๆ อันคล้ายคลึงกัน เว้นแต่ตามที่ได้รับอนุญาตอย่างชัดแจ้งในข้อ 3 คุณไม่อาจใช้ซอฟต์แวร์ของ Apple เพื่อใช้งานซอฟต์แวร์ระบบปฏิบัติการของ Apple ใดๆ รวมทั้ง iOS, iPadOS, watchOS หรือ tvOS ในสภาพแวดล้อมของระบบปฏิบัติการแบบเสมือนในคอมพิวเตอร์ Mac เว้นแต่จะได้รับอนุญาตโดยชัดแจ้งในข้อ 2B นี้

C. สิทธิ์การใช้งานแบบปริมาณมากหรือในการบำรุงรักษา หากคุณได้รับซอฟต์แวร์ของ Apple ตามโครงการสิทธิ์การใช้งานแบบปริมาณมากหรือในการบำรุงรักษากับ Apple ข้อกำหนดของสิทธิ์การใช้งานแบบปริมาณมากหรือในการบำรุงรักษาของคุณจะกำหนดจำนวนสำเนาซอฟต์แวร์ของ Apple ที่คุณได้รับอนุญาตให้ดาวน์โหลด ติดตั้ง ใช้งาน และเรียกใช้กับคอมพิวเตอร์ยี่ห้อ Apple ซึ่งคุณเป็นเจ้าของหรือควบคุมอยู่ ข้อกำหนดและเงื่อนไขอื่นๆ ทั้งปวงของสิทธิ์การใช้งานนี้จะมีผลใช้บังคับกับการใช้ซอฟต์แวร์ของ Apple ที่ได้มาตามสิทธิ์การใช้งานแบบปริมาณมากหรือในการบำรุงรักษาด้วย เว้นแต่ Apple จะทำหนังสือตกลงเป็นอย่างอื่น

D. ข้อกำหนดระบบเกี่ยวกับบัญชี Apple โปรดทราบว่าซอฟต์แวร์ของ Apple ใช้ได้กับฮาร์ดแวร์ยี่ห้อ Apple ซึ่งเป็นไปตามข้อกำหนดระบบอันเจาะจงไว้ตามที่ระบุโดย Apple เท่านั้น นอกจากนี้ในการใช้งานและเข้าถึงคุณสมบัติบางอย่างในซอฟต์แวร์ของ Apple และบริการบางประเภท (ตามที่นิยามไว้ในข้อ 6) คุณอาจต้องสมัครรับชื่อผู้ใช้และรหัสผ่านที่ไม่ซ้ำกัน ซึ่งเรียกว่าบัญชี Apple

E. แบบอักษร คุณอาจใช้แบบอักษรที่อยู่ในซอฟต์แวร์ของ Apple เพื่อแสดงและพิมพ์เนื้อหาระหว่างใช้งานซอฟต์แวร์ของ Apple ได้ ภายใต้ข้อกำหนดและเงื่อนไขของสิทธิ์การใช้งานนี้ อย่างไรก็ตาม คุณจะใช้แบบอักษรโดยฝังกับเนื้อหาได้ต่อเมื่อได้รับอนุญาตตามข้อจำกัดสิทธิการใช้แบบอักษรที่เกี่ยวข้องเท่านั้น ข้อจำกัดสิทธิในการใช้งานแบบฝังอักษรสามารถตรวจสอบได้ที่สมุดแบบอักษร/ดูตัวอย่าง/แผงแสดงข้อมูลแบบอักษร

F. เสียง, คำบรรยายเสียงสด ในการปฏิบัติตามข้อกำหนดและเงื่อนไขของสิทธิ์การใช้งานนี้ คุณอาจต้อง: (i) ใช้เสียงของระบบที่รวมอยู่ในซอฟต์แวร์ของ Apple ("เสียงของระบบ") (1) ขณะใช้งานซอฟต์แวร์ของ Apple และ (2) เพื่อสร้างเนื้อหาและโครงการต้นฉบับของคุณเอง ซึ่งเป็นการใช้งานแบบส่วนตัว ไม่ใช่เชิงพาณิชย์ (ii) ใช้คำบรรยายเสียงสดที่สร้างขึ้นโดยอัตโนมัติบนอุปกรณ์ในแบบเรียลไทม์โดยซอฟต์แวร์ของ Apple ("คำบรรยายเสียงสด") ไม่ว่าจะสร้างขึ้นระหว่างการโทรแบบ FaceTime หรืออย่างอื่น เพื่อการใช้งานส่วนบุคคลที่ไม่ใช่เชิงพาณิชย์เท่านั้น และ (iii) ใช้งานคุณสมบัติเสียงส่วนตัวเพื่อสร้างเสียงบนอุปกรณ์ที่มีเสียงเหมือนตัวคุณเอง ("เสียงส่วนตัว") โดยใช้เสียงของคุณเองเพื่อการใช้งานส่วนบุคคล ไม่ใช่เชิงพาณิชย์ โดยสิทธิ์การใช้งานนี้ไม่อนุญาตให้สร้างหรือใช้งานเสียงของระบบ คำบรรยายเสียงสด หรือเสียงส่วนตัว รวมถึงแต่ไม่จำกัดเพียงการใช้งาน การผลิตซ้ำ แสดงผล แสดง บันทึก เผยแพร่ หรือแจกจ่ายต่อเสียงของระบบ คำบรรยายเสียงสด หรือเสียงส่วนตัว ไม่ว่าจะในบริบทของการแสวงหรือไม่แสวงกำไร และไม่ว่าเพื่อการแบ่งกันใช้กับสาธารณชนหรือเพื่อเชิงพาณิชย์ก็ตาม

G. คุณสมบัติและบริการช่วยเหลือของแอปรูปภาพ แอปพลิเคชันรูปภาพในซอฟต์แวร์ของ Apple ("แอปรูปภาพ") อาจไม่รองรับรูปแบบวิดีโอหรือรูปภาพบางประเภท ผลของการใช้คุณสมบัติของแอปรูปภาพอาจแตกต่างกันไปโดยจะขึ้นอยู่กับคุณสมบัติของกล้องของคุณ การเชื่อมข้อมูลรูปภาพเข้ากับแอปรูปภาพและบริการของ Apple หรือของบริษัทอื่นอาจส่งผลให้ข้อมูลสูญหาย ภาพกราฟฟิก ดนตรี และธีมในสไลด์โชว์ที่รวมอยู่ในแอปรูปภาพมีไว้เพื่อการใช้งานส่วนบุคคลและไม่ใช่เชิงพาณิชย์ ในสไลด์โชว์ที่คุณได้สร้างขึ้นโดยใช้แอปรูปภาพ คุณจะใช้ แยก หรือแจกจ่ายภาพถ่าย รูปภาพ ภาพกราฟฟิก งานศิลป์ เสียง วิดีโอ หรือทรัพย์สินอื่นใดที่มีลักษณะคล้ายคลึงกัน ("ข้อมูลดิจิทัล") ที่บรรจุอยู่ในหรือจัดหาให้เพื่อเป็นส่วนหนึ่งส่วนใดของแอปรูปภาพ เพื่อการพาณิชย์หรือเพื่อประการอื่นใดในลักษณะแยกใช้งานเป็นเอกเทศมิได้ หรือจะใช้ข้อมูลดิจิทัลนอกเหนือไปจากขอบเขตวัตถุประสงค์การใช้งานในฐานะที่เป็นส่วนหนึ่งของแอปรูปภาพมิได้

H. คุณสมบัติการแคชเนื้อหา
1. คุณสมบัติบางประการในซอฟต์แวร์ของ Apple ("คุณสมบัติการแคชเนื้อหา") อาจดาวน์โหลดและจัดเก็บเนื้อหาที่มีสิทธิใช้ได้ของ Apple ดังกล่าวโดยอัตโนมัติไว้ในคอมพิวเตอร์ยี่ห้อ Apple ของคุณที่กำลังใช้งานซอฟต์แวร์ของ Apple ตราบเท่าที่ Apple และ/หรือบริษัทในเครือของ Apple ทำให้ซอฟต์แวร์และ/หรือเนื้อหาบางประการมีให้บริการสำหรับการแคช (เช่น เนื้อหาที่เกี่ยวข้องจาก Mac App Store) ("เนื้อหาที่มีสิทธิใช้ได้ของ Apple") (เพื่อวัตถุประสงค์ของสัญญาข้อนี้ คอมพิวเตอร์ยี่ห้อ Apple ดังกล่าวให้เรียกว่า "Mac ที่มีความสามารถในการแคช") เมื่อใช้คุณสมบัติการแคชเนื้อหาในซอฟต์แวร์ของ Apple แสดงว่า Apple อาจดาวน์โหลดและแคชเนื้อหาที่มีสิทธิใช้ได้ของ Apple ดังกล่าวไว้ใน Mac ที่มีความสามารถในการแคชของคุณ คุณสามารถปิดคุณสมบัติการแคชเนื้อหาซอฟต์แวร์ของ Apple ได้ทุกเมื่อ โดยไปที่ "การแชร์" ภายใต้ "การตั้งค่าระบบ" บน Mac ที่มีความสามารถในการแคช

2. คุณสมบัติการแคชเนื้อหาในซอฟต์แวร์ของ Apple มีไว้เพื่อใช้เฉพาะใน Mac ที่มีความสามารถในการแคชที่คุณเป็นเจ้าของหรือควบคุมอยู่ และเฉพาะเพื่อวัตถุประสงค์ในการทำให้การส่งเนื้อหาที่มีสิทธิใช้ได้ของ Apple เป็นไปอย่างรวดเร็วไปยังผู้ใช้ปลายทางที่ได้รับอนุญาตภายในบ้าน บริษัท หรือองค์กรของคุณ คุณเข้าใจว่าผู้ใช้ดังกล่าวอาจจำเป็นต้องตรวจสอบสิทธิกับ Apple เป็นการแยกต่างหากก่อนที่จะได้รับเนื้อหาที่มีสิทธิใช้ได้ของ Apple และการส่งเนื้อหาที่มีสิทธิใช้ได้ของ Apple อย่างรวดเร็วโดยผ่านการใช้ Mac ที่มีความสามารถในการแคชของคุณจะไม่เป็นการแก้ไขข้อกำหนดที่คุณหรือผู้ใช้ปลายทางของคุณได้รับเนื้อหาที่มีสิทธิใช้ได้ของ Apple ดังกล่าว

3. คุณรับทราบและตกลงว่า การใช้เนื้อหาที่มีสิทธิใช้ได้ของ Apple ทั้งหมดจะอยู่ภายใต้บังคับของข้อกำหนดของสิทธิ์การใช้งานที่ใช้บังคับกับประเภทของเนื้อหาที่มีสิทธิใช้ได้ของ Apple ที่มีการแคช เงื่อนไขเหล่านี้อาจรวมถึงแต่ไม่จำกัดเพียงข้อกำหนดและเงื่อนไขเกี่ยวกับบริการด้านสื่อของ Apple, ข้อกำหนดและเงื่อนไข iCloud, ข้อตกลงของผู้ฝึกสอนใน iTunes U, ข้อตกลงสิทธิ์การใช้งานในซอฟต์แวร์ iTunes U และ/หรือข้อกำหนดการให้สิทธิ์การใช้งานที่ใช้บังคับที่มาพร้อมกับซอฟต์แวร์ที่ถูกดาวน์โหลด เว้นแต่สิ่งที่ดาวน์โหลดจะมีข้อตกลงสิทธิ์การใช้งานแยกต่างหากของตนเองติดมาด้วย ซึ่งในกรณีดังกล่าวให้บังคับใช้ข้อตกลงที่ติดมากับสิ่งที่ดาวน์โหลด สามารถดูรายการข้อตกลงสิทธิ์การใช้งานซอฟต์แวร์ของ Apple (SLA) ได้ที่นี่: https://www.apple.com/th/legal/sla/ คุณรับทราบและตกลงว่าการใช้คุณสมบัติการแคชเนื้อหาและการจัดเก็บเนื้อหาที่มีสิทธิใช้ได้ของ Apple ไว้ใน Mac ที่มีความสามารถในการแคชของคุณ ไม่ได้เป็นการโอนให้แก่คุณซึ่งสิทธิใดๆ ที่นอกเหนือไปจากสิทธิที่ให้แก่คุณในข้อกำหนดของสิทธิ์การใช้งานที่ใช้บังคับสำหรับเนื้อหาที่มีสิทธิใช้ได้ของ Apple และจะไม่ถือเป็นการให้ การสละสิทธิ์ หรือการจำกัดอื่นใดในสิทธิใดๆ ของ Apple หรือเจ้าของลิขสิทธิ์อื่นใดในเนื้อหาที่มีสิทธิใช้ได้ของ Apple ใดๆ

4. คุณไม่ได้รับอนุญาตให้แจกจ่าย Mac ที่มีความสามารถในการแคชของคุณพร้อมไปกับคุณสมบัติการแคชเนื้อหาที่เปิดใช้งานอยู่ในเครือข่ายที่คุณไม่ได้เป็นเจ้าของหรือเป็นผู้ควบคุม (หรือที่คุณไม่ได้รับอนุญาตตามกฎหมายให้ใช้เพื่อวัตถุประสงค์ดังกล่าว) หรือเพื่ออนุญาตให้มีการเข้าถึงเนื้อหาที่มีสิทธิใช้ได้ของ Apple ดังกล่าวจากผู้ใช้ปลายทางที่อยู่นอกบ้าน บริษัท หรือองค์กรของคุณ คุณตกลงที่จะใช้คุณสมบัติการแคชเนื้อหาเพียงเพื่อการใช้งานส่วนบุคคลของคุณและไม่ใช่เชิงพาณิชย์ หรือเพื่อการใช้งานภายในบริษัทหรือองค์กรของคุณเท่านั้นและเท่าที่ได้รับอนุญาตโดยชัดแจ้งในสัญญาฉบับนี้ คุณไม่อาจให้บริการแก่บริษัทอื่นที่รวมหรือใช้ประโยชน์ในบริการหรือในข้อมูลที่คุณสมบัติการแคชเนื้อหาจัดให้หรือใช้คุณสมบัติการแคชเนื้อหาไม่ว่าในทางใด

5. เมื่อเปิดใช้คุณสมบัติการแคชเนื้อหาในซอฟต์แวร์ของ Apple เท่ากับคุณตกลงว่า Apple อาจจัดเก็บ เฝ้าติดตาม และสร้างความปลอดภัยให้แก่เนื้อหาที่มีสิทธิใช้ได้ของ Apple ที่อยู่ใน Mac ที่มีความสามารถในการแคชของคุณ และอาจเก็บรวบรวมและใช้ข้อมูลทางเทคนิคเกี่ยวกับ Mac ที่มีความสามารถในการแคชของคุณและเครือข่ายที่เกี่ยวข้อง รวมถึงแต่ไม่จำกัดเพียงตัวบ่งชี้ของฮาร์ดแวร์และที่อยู่ IP เพื่อวัตถุประสงค์ดังกล่าว คุณตกลงที่จะไม่ปิดการทำงาน ขัดขวาง แฮก หลีกเลี่ยง หรือแทรกแซงด้วยประการอื่นในกลไกการตรวจพิสูจน์ การจัดเก็บ หรือการตรวจสอบสิทธิ์ การลงลายมือชื่อดิจิทัล การจัดการสิทธิ์ทางดิจิทัล หรือกลไกการรักษาความปลอดภัยอื่นๆ ของ Apple ที่ดำเนินการอยู่ในหรือโดยซอฟต์แวร์ของ Apple, บริการ, เนื้อหาที่มีสิทธิใช้ได้ของ Apple หรือซอฟต์แวร์หรือเทคโนโลยีอื่นๆ ของ Apple หรือทำให้บุคคลอื่นสามารถดำเนินการดังกล่าวได้

6. Apple ขอสงวนสิทธิ์ที่จะหยุดการแคชกับเนื้อหาที่มีสิทธิใช้ได้ของ Apple บน Mac ที่มีความสามารถในการแคชของคุณ (เช่น เนื้อหาบางประการที่คุณอาจเคยแคชไว้ก่อนหน้านี้อาจไม่มีให้ใช้อีกต่อไปในการแคชในภายหลัง) และขอสงวนสิทธิ์ที่จะลบทิ้งเนื้อหาที่มีสิทธิใช้ได้ของ Apple ใดๆ ที่แคชไว้ออกจาก Mac ที่มีความสามารถในการแคชของคุณ ไม่ว่าในเวลาใดโดยดุลพินิจของ Apple แต่เพียงผู้เดียว และ Apple จะไม่ต้องรับผิดใดๆ ต่อคุณในกรณีดังกล่าว คุณเข้าใจว่าการแคชเนื้อหาที่มีสิทธิใช้ได้ของ Apple อาจไม่มีให้บริการในทุกประเทศหรือภูมิภาค คุณอาจลบทิ้งเนื้อหาที่มีสิทธิใช้ได้ของ Apple ที่แคชไว้และปิดการใช้งานคุณสมบัติการแคชเนื้อหาได้ไม่ว่าในเวลาใด

I. การเชื่อมต่อเดสก์ท็อปทางไกล เมื่อเชื่อมต่อทางไกลจากคอมพิวเตอร์หรืออุปกรณ์อิเล็กทรอนิกส์อีกเครื่อง (แต่ละเครื่องเรียกว่า "อุปกรณ์") ไปยังคอมพิวเตอร์ยี่ห้อ Apple ซึ่งใช้งานซอฟต์แวร์ของ Apple (เพื่อวัตถุประสงค์ตามข้อนี้ คอมพิวเตอร์ยี่ห้อ Apple จะเรียกว่า "Home Mac") ไม่ว่าโดยใช้คุณสมบัติการแชร์หน้าจอหรือโดยวิธีอื่นใด ภายใต้ข้อกำหนดและเงื่อนไขของสิทธิ์การใช้งานนี้

(i) อุปกรณ์เพียงหนึ่ง (1) เครื่องเท่านั้นที่จะสามารถเชื่อมต่อทางไกลในเวลาหนึ่งๆ ได้ ไม่ว่าโดยตรงหรือโดยอ้อม เพื่อควบคุมเซสชั่นเดสก์ท็อปแบบกราฟิกในซอฟต์แวร์ของ Apple ซึ่งใช้งานและแสดงอยู่บน Home Mac และ

(ii) อุปกรณ์จำนวนพอสมควรจะสามารถเชื่อมต่อทางไกลในเวลาเดียวกันได้เฉพาะเพื่อดูเซสชั่นเดสก์ท็อปแบบกราฟิกเดียวกันในซอฟต์แวร์ของ Apple ซึ่งใช้งานและแสดงอยู่บน Home Mac ไปพร้อมกัน ตราบเท่าที่อุปกรณ์เหล่านั้นไม่เข้ามาควบคุมซอฟต์แวร์ของ Apple ไม่ว่าประการใด แต่

(iii) อุปกรณ์ยี่ห้อ Apple เพียงหนึ่ง (1) เครื่องเท่านั้นที่จะสามารถเชื่อมต่อทางไกลในเวลาหนึ่งๆ ได้ ไม่ว่าโดยตรงหรือโดยอ้อม เพื่อควบคุมเซสชั่นเดสก์ท็อปแบบกราฟิกที่ทำงานแยกต่างหากในซอฟต์แวร์ของ Apple ซึ่งแตกต่างจากที่ใช้งานและแสดงอยู่บน Home Mac และการเชื่อมต่อนั้นอาจกระทำได้ผ่านคุณสมบัติการแชร์หน้าจอในซอฟต์แวร์ของ Apple เท่านั้น

คุณตกลงที่จะไม่ใช้ซอฟต์แวร์ของ Apple หรือฟังก์ชั่นการทำงานใดๆ ในซอฟต์แวร์ของ Apple ไปในทางที่เกี่ยวข้องกับศูนย์บริการประมวลผลข้อมูล การแบ่งปันเวลาการใช้งาน การแบ่งปันเทอร์มินัล หรือบริการประเภทอื่นๆ อันคล้ายคลึงกัน ไม่ว่าบริการดังกล่าวจะให้บริการภายในองค์กรของคุณหรือแก่บริษัทอื่นหรือไม่ก็ตาม เว้นแต่ที่อนุญาตไว้โดยชัดแจ้งในข้อ 2I นี้หรือข้อ 3 หรือที่ยกเว้นตามที่ Apple ให้สิทธิ์การใช้งานโดยประการอื่น

J. ข้อจำกัดการใช้อื่นๆ การให้สิทธิ์ที่ระบุไว้ในสิทธิ์การใช้งานนี้ไม่อนุญาตให้คุณติดตั้ง ใช้งาน หรือเรียกใช้ซอฟต์แวร์ของ Apple กับคอมพิวเตอร์ที่ไม่ใช่คอมพิวเตอร์ยี่ห้อ Apple และคุณตกลงที่จะไม่กระทำการเช่นนั้นหรือทำให้ผู้อื่นกระทำการเช่นนั้นได้ คุณตกลงที่จะไม่ลบ อำพราง หรือแก้ไขคำบอกกล่าวความเป็นเจ้าของใดๆ (ซึ่งรวมถึงคำบอกกล่าวเกี่ยวกับเครื่องหมายการค้าและลิขสิทธิ์) ที่อาจแนบมากับหรือรวมอยู่ในซอฟต์แวร์ของ Apple เว้นแต่ข้อกำหนดของสิทธิ์การใช้งานนี้จะอนุญาตโดยประการอื่นหรือ Apple จะให้อนุญาตโดยประการอื่น (i) ให้มีผู้ใช้รายเดียวเท่านั้นที่สามารถใช้ซอฟต์แวร์ของ Apple ได้ในแต่ละคราว และ (ii) คุณไม่อาจจัดให้มีซอฟต์แวร์ของ Apple บนเครือข่ายที่คอมพิวเตอร์หลายเครื่องสามารถใช้งานหรือใช้ซอฟต์แวร์ของ Apple ในเวลาเดียวกันได้ คุณไม่อาจนำซอฟต์แวร์ของ Apple ไปให้เช่า ให้เช่าแบบลีสซิ่ง ให้ยืม ขาย แจกจ่ายต่อ หรืออนุญาตให้ใช้ช่วง เว้นแต่ตามที่ได้รับอนุญาตอย่างชัดแจ้งในข้อ 3

K. สำเนาสำรอง คุณอาจทำสำเนาซอฟต์แวร์ของ Apple (ไม่รวมรหัสบูทรอม (Boot ROM) และเฟิร์มแวร์อื่นของ Apple ซึ่งฝังหรือบรรจุไว้โดยประการอื่นในฮาร์ดแวร์ยี่ห้อ Apple) หนึ่งชุดในรูปแบบที่เครื่องอ่านได้เฉพาะเพื่อสำรองข้อมูลเท่านั้น แต่สำเนาเพื่อสำรองข้อมูลนั้นต้องระบุบรรดาข้อความแจ้งลิขสิทธิ์หรือสิทธิ์ความเป็นเจ้าของอื่นๆ ที่ปรากฏในต้นฉบับด้วย รหัสบูทรอมและเฟิร์มแวร์ของ Apple นั้น ให้ไว้เพื่อใช้กับฮาร์ดแวร์ยี่ห้อ Apple เท่านั้นและคุณไม่อาจนำรหัสบูทรอมและเฟิร์มแวร์ของ Apple หรือส่วนใดๆ ของรหัสบูทรอมและเฟิร์มแวร์ของ Apple ไปทำสำเนา ปรับแก้ หรือแจกจ่ายต่อ

L. การโยกย้ายซอฟต์แวร์ที่มีอยู่ หากคุณใช้ผู้ช่วยตั้งค่า/ผู้ช่วยการโยกย้ายเพื่อถ่ายโอนซอฟต์แวร์จากคอมพิวเตอร์ยี่ห้อ Apple เครื่องหนึ่งไปยังคอมพิวเตอร์ยี่ห้อ Apple อีกเครื่องหนึ่ง โปรดจำไว้ว่าการใช้สำเนาต้นฉบับของซอฟต์แวร์ต่อไปอาจเป็นการอันต้องห้ามทันทีที่สำเนาหนึ่งได้โอนไปยังคอมพิวเตอร์อีกเครื่องแล้ว เว้นแต่คุณจะมีสำเนาที่ได้รับอนุญาตให้ใช้สิทธิของซอฟต์แวร์นั้นบนคอมพิวเตอร์ทั้งสองเครื่องอยู่แล้ว คุณควรตรวจสอบข้อกำหนดและเงื่อนไขที่ใช้บังคับในข้อตกลงสิทธิ์การใช้งานซอฟต์แวร์ที่เกี่ยวข้อง ซอฟต์แวร์และบริการของบริษัทอื่นอาจไม่สามารถใช้กับซอฟต์แวร์ของ Apple นี้และการติดตั้งซอฟต์แวร์ของ Apple นี้อาจกระทบต่อการมีให้ใช้และการใช้งานได้ของซอฟต์แวร์หรือบริการของบริษัทอื่นดังกล่าว

M. โอเพ่นซอร์ส ส่วนประกอบบางส่วนของซอฟต์แวร์ของ Apple และโปรแกรมประเภทโอเพ่นซอร์สของบริษัทอื่นซึ่งรวมอยู่ในซอฟต์แวร์ของ Apple นั้น Apple ได้จัดหรือจะจัดให้มีอยู่บนเว็บไซต์โอเพ่นซอร์สของตน (https://www.opensource.apple.com/) (เรียกรวมกันว่า "ส่วนประกอบโอเพ่นซอร์ส") คุณอาจแก้ไขหรือแทนที่เฉพาะส่วนประกอบโอเพ่นซอร์สนี้ ตราบเท่าที่ (i) มีการใช้ซอฟต์แวร์ของ Apple ที่เป็นผลจากการแก้ไขแทนการใช้ซอฟต์แวร์ของ Apple ที่ไม่มีการแก้ไขบนคอมพิวเตอร์ยี่ห้อ Apple ที่คุณเป็นเจ้าของหรือควบคุมอยู่ ตราบเท่าที่คอมพิวเตอร์ Apple แต่ละเครื่องดังกล่าวมีสำเนาการอนุญาตให้ใช้สิทธิที่เหมาะสมกับซอฟต์แวร์ของ Apple บนเครื่อง และ (ii) คุณจะต้องปฏิบัติตามข้อกำหนดของสิทธิ์การใช้งานนี้และข้อกำหนดการให้สิทธิ์การใช้งานใดๆ ที่ใช้บังคับเกี่ยวกับการใช้ส่วนประกอบโอเพ่นซอร์สในประการอื่นๆ ด้วย Apple ไม่มีหน้าที่มอบการอัปเดต การบำรุงรักษา การรับประกัน บริการช่วยเหลือด้านเทคนิคหรือด้านอื่นๆ หรือบริการใดๆ สำหรับซอฟต์แวร์ของ Apple ที่เป็นผลจากการแก้ไข คุณยอมรับโดยชัดแจ้งว่า หากฮาร์ดแวร์ของ Apple ล้มเหลวหรือเสียหายเพราะการแก้ไขส่วนประกอบโอเพ่นซอร์สในซอฟต์แวร์ของ Apple ความล้มเหลวหรือความเสียหายนั้นจะไม่ได้รับการคุ้มครองตามข้อกำหนดของการรับประกันฮาร์ดแวร์ของ Apple

N. ห้ามทำวิศวกรรมย้อนกลับ คุณไม่อาจและตกลงที่จะไม่กระทำการต่อไปนี้หรือทำให้ผู้อื่นกระทำการต่อไปนี้ ได้แก่ ทำสำเนา (เว้นแต่จะได้รับอนุญาตโดยชัดแจ้งโดยสิทธิ์การใช้งานนี้หรือโดยกฎการใช้ หากบังคับใช้แก่คุณได้) ดีคอมไพล์ ทำวิศวกรรมย้อนกลับ แยกประกอบ พยายามที่จะดึงรหัสต้นฉบับ ถอดรหัส แก้ไข หรือสร้างงานสร้างสรรค์ต่อเนื่องกับซอฟต์แวร์ของ Apple หรือบริการใดๆ ที่มอบให้โดยซอฟต์แวร์ของ Apple หรือส่วนใดๆ ของซอฟต์แวร์ของ Apple (เว้นแต่และเฉพาะเท่าที่กฎหมายที่ใช้บังคับจะห้ามมิให้มีข้อจำกัดใดๆ ข้างต้นหรือโดยข้อกำหนดของการให้สิทธิ์การใช้งานว่าด้วยการใช้ส่วนประกอบโอเพ่นซอร์สซึ่งอาจรวมอยู่กับซอฟต์แวร์ของ Apple)

O. การปฏิบัติตามกฎหมาย คุณตกลงที่จะใช้ซอฟต์แวร์ของ Apple และบริการ (ตามที่นิยามไว้ในข้อ 6 ข้างล่างนี้) โดยปฏิบัติตามกฎหมายที่ใช้บังคับทั้งปวง รวมทั้งกฎหมายท้องถิ่นของประเทศหรือภูมิภาคที่คุณพำนักอยู่หรือที่คุณดาวน์โหลดหรือใช้ซอฟต์แวร์และบริการของ Apple นอกจากนี้ คุณยังตกลงเพิ่มเติมว่าจะไม่ใช้ซอฟต์แวร์และบริการของ Apple เพื่อสร้างเนื้อหาจำลอง (รวมถึงตัวอย่างเช่น เนื้อหาลามกหรือเนื้อหาทางเพศที่จำลองขึ้น) ในลักษณะที่ขัดต่อกฎหมายที่ใช้บังคับ คุณสมบัติในซอฟต์แวร์ของ Apple และบริการอาจไม่มีให้บริการในทุกภาษาหรือทุกภูมิภาค และคุณสมบัติบางประการอาจแตกต่างกันไปตามภูมิภาค คุณสมบัติหรือเนื้อหาบางอย่างของซอฟต์แวร์และบริการของ Apple อาจอยู่ภายใต้ข้อกําหนดหรือข้อจํากัดเพิ่มเติม คุณสมบัติบางอย่างในซอฟต์แวร์ของ Apple และบริการจำเป็นต้องมีการเชื่อมต่ออินเทอร์เน็ต

P. ซอฟต์แวร์ของบุคคลภายนอก การเข้าถึงซอฟต์แวร์หรือบริการของบริษัทอื่นบางรายการได้อำนวยความสะดวกไว้โดย Apple ได้จัดให้เป็นส่วนหนึ่งของชุดซอฟต์แวร์ของ Apple และอาจจัดให้ในลักษณะของการอัปเกรด การอัปเดต หรือเป็นส่วนเสริมของซอฟต์แวร์ของ Apple เท่าที่ซอฟต์แวร์ของ Apple มีหรือจัดให้มีการเข้าถึงซอฟต์แวร์หรือบริการใดของบริษัทอื่น Apple ไม่มีหน้าที่โดยชัดแจ้งหรือโดยปริยายที่จะให้บริการช่วยเหลือด้านเทคนิคหรือด้านอื่นๆ สำหรับซอฟต์แวร์หรือบริการนั้น โปรดติดต่อผู้ขาย ผู้ผลิต หรือผู้ให้บริการซอฟต์แวร์ที่เกี่ยวข้องโดยตรงเพื่อขอรับบริการช่วยเหลือด้านเทคนิคและบริการลูกค้าเกี่ยวกับซอฟต์แวร์ บริการ และ/หรือผลิตภัณฑ์ดังกล่าว

Q. การเปลี่ยนแปลงซอฟต์แวร์ของ Apple ซอฟต์แวร์ของ Apple จะตรวจสอบกับ Apple อยู่เสมอว่ามีการเปลี่ยนแปลงซอฟต์แวร์ของ Apple หรือไม่ หากมีการเปลี่ยนแปลง ระบบอาจดาวน์โหลดและติดตั้งบนคอมพิวเตอร์ของคุณโดยอัตโนมัติ และอาจดำเนินการบนอุปกรณ์ต่อพ่วงอื่นๆ ของคุณด้วย หากมี เมื่อใช้ซอฟต์แวร์ของ Apple คุณยอมรับว่า Apple อาจดาวน์โหลดและติดตั้งการเปลี่ยนแปลงซอฟต์แวร์ของ Apple บนคอมพิวเตอร์และอุปกรณ์ต่อพ่วงของคุณ คุณสามารถปิดการอัปเดตระบบปฏิบัติการอัตโนมัติและการตอบสนองด้านความปลอดภัยที่ฉับไวได้ทุกเมื่อ โดยการปรับการตั้งค่าที่อยู่ในการตั้งค่าระบบ > รายการอัปเดตซอฟต์แวร์ > ขั้นสูง

R. ตัวละครของระบบ คุณอาจใช้ตัวละคร Genmoji และ Memoji ที่มีอยู่ในหรือถูกสร้างขึ้นด้วยซอฟต์แวร์ของ Apple ("ตัวละครของระบบ") ภายใต้บังคับของข้อกำหนดและเงื่อนไขของสิทธิ์การใช้งานนี้: (i) ในขณะที่ใช้ซอฟต์แวร์ของ Apple และ (ii) เพื่อสร้างเนื้อหาและโครงการที่คุณสร้างขึ้นเองเพื่อการใช้งานส่วนบุคคลและไม่ใช่เชิงพาณิชย์ โดยสิทธิ์การใช้งานนี้ไม่อนุญาตให้ใช้ตัวละครของระบบในลักษณะอื่น รวมถึงแต่ไม่จำกัดเพียงการใช้ การทำซ้ำ การแสดงผล การแสดง การบันทึก การเผยแพร่ หรือการแจกจ่ายต่อกับตัวละครของระบบใดๆ ไม่ว่าจะในบริบทของการแสวงหรือไม่แสวงกำไร และไม่ว่าเพื่อการแบ่งกันใช้กับสาธารณชนหรือเพื่อเชิงพาณิชย์ก็ตาม

3. การให้เช่าสำหรับบริการนักพัฒนาที่ได้รับอนุญาต
A. การให้เช่า คุณอาจให้เช่าหรือให้เช่าช่วงซอฟต์แวร์ของ Apple ในเวอร์ชั่นที่ได้รับสิทธิ์การใช้งานอย่างสมบูรณ์ทั้งหมดให้แก่บุคคลหรือองค์กรหนึ่งๆ (แต่ละรายเรียกว่า "ผู้เช่า") โดยมีข้อแม้ว่าจะต้องเป็นไปตามเงื่อนไขดังต่อไปนี้ 

(i) ซอฟต์แวร์ของ Apple ที่ให้เช่าจะต้องถูกนำไปใช้เพื่อวัตถุประสงค์ในการให้บริการนักพัฒนาที่ได้รับอนุญาตเท่านั้น และผู้เช่าแต่ละรายจะต้องตรวจสอบและตกลงที่จะถูกผูกพันตามข้อกำหนดของสิทธิ์การใช้งานนี้

(ii) ระยะเวลาการเช่าแต่ละครั้งจะต้องไม่น้อยกว่ายี่สิบสี่ (24) ชั่วโมงติดต่อกัน 

(iii) ในระหว่างระยะเวลาการเช่า ผู้เช่าในฐานะผู้ใช้ปลายทางจะต้องมีสิทธิใช้งานและควบคุมแต่เพียงผู้เดียวในซอฟต์แวร์ของ Apple และฮาร์ดแวร์ยี่ห้อ Apple ที่ได้ติดตั้งซอฟต์แวร์ของ Apple เว้นแต่คุณในฐานะผู้ให้เช่าซอฟต์แวร์ของ Apple ("ผู้ให้เช่า") อาจให้การสนับสนุนด้านการบริหารจัดการสำหรับซอฟต์แวร์ของ Apple และ 

(iv) ก่อนใช้งานซอฟต์แวร์ของ Apple ผู้เช่าในฐานะผู้ใช้ปลายทางจะต้องตรวจสอบและตกลงที่จะถูกผูกพันตามข้อกำหนดที่ใช้บังคับกับซอฟต์แวร์ใดๆ ที่ได้ติดตั้งไว้ล่วงหน้าในซอฟต์แวร์ของ Apple รวมถึงแต่ไม่จำกัดเพียงซอฟต์แวร์นักพัฒนา Xcode และซอฟต์แวร์อื่นใดของ Apple หรือของบริษัทอื่น

เพื่อวัตถุประสงค์ของข้อ 3 นี้ (A) ผู้เช่าในฐานะผู้ใช้ปลายทางหมายถึงผู้เช่าที่เป็นผู้ใช้ปลายทางคนสุดท้ายที่ใช้ซอฟต์แวร์ของ Apple ที่เช่าเพียงเพื่อบริการนักพัฒนาที่ได้รับอนุญาต และ (B) บริการนักพัฒนาที่ได้รับอนุญาต หมายถึงบริการที่บูรณาการอย่างต่อเนื่อง รวมถึงแต่ไม่จำกัดเพียงการพัฒนาซอฟต์แวร์ การสร้างซอฟต์แวร์จากรหัสต้นฉบับ การทดสอบอัตโนมัติในระหว่างการพัฒนาซอฟต์แวร์ และการใช้เครื่องมือนักพัฒนาที่จำเป็นเพื่อสนับสนุนกิจกรรมดังกล่าว ผู้ให้เช่าแต่ละรายจะต้องแจ้งให้ Apple ทราบล่วงหน้าก่อนการให้เช่าหรือให้เช่าช่วงซอฟต์แวร์ของ Apple ตามข้อ 3 นี้โดยให้ติดต่อไปที่ Apple Developer Relations (https://developer.apple.com/contact/macos-license/)

B. การให้เช่าช่วง ผู้เช่าอาจให้เช่าช่วงซอฟต์แวร์ของ Apple ต่อไปตามข้อ 3 นี้ โดยมีข้อแม้ว่าผู้เช่าดังกล่าวต้องปฏิบัติตามข้อกำหนดทั้งหมดในข้อ 3 นี้ ผู้เช่าที่ให้เช่าช่วงซอฟต์แวร์ของ Apple (ผู้ซึ่งถือว่าเป็นผู้ให้เช่าตามข้อ 3 เช่นกัน) จะต้องสละสิทธิ์ทั้งหมดในการใช้งานและการควบคุมแต่เพียงผู้เดียวในซอฟต์แวร์ของ Apple และฮาร์ดแวร์ยี่ห้อ Apple ที่ติดตั้งซอฟต์แวร์ของ Apple ให้แก่ผู้เช่าของตนเองในระหว่างระยะเวลาการเช่า

C. การบังคับสิทธิ์ ในฐานะผู้ให้เช่า คุณมีหน้าที่รับผิดชอบดังนี้ (i) ทำให้แน่ใจว่าผู้เช่าแต่ละรายปฏิบัติตามข้อกำหนดของข้อ 3 นี้ (ii) ทำให้แน่ใจว่าผู้เช่าแต่ละรายตกลงตามข้อกำหนดของสิทธิ์การใช้งานที่ใช้บังคับทั้งหมด และ (iii) ให้การช่วยเหลือ Apple ในการบังคับให้เป็นไปตามข้อกำหนดของสิทธิ์การใช้งานที่ใช้บังคับทั้งหมดดังกล่าว หากผู้เช่าละเมิดสิทธิ์การใช้งานนี้หรือข้อกำหนดของสิทธิ์การใช้งานอื่นๆ ของ Apple สิทธิ์ของผู้เช่าที่จะใช้งานซอฟต์แวร์ของ Apple จะสิ้นสุดลงโดยอัตโนมัติและคุณตกลงที่จะยกเลิกการที่ผู้เช่าจะใช้งานซอฟต์แวร์ของ Apple ดังกล่าวทันทีเมื่อคุณพบการกระทำผิดดังกล่าวหรือเมื่อได้รับการแจ้งเป็นลายลักษณ์อักษรจาก Apple เกี่ยวกับการละเมิดดังกล่าว

D. การใช้งานในรูปแบบเสมือน สำหรับสำเนาซอฟต์แวร์ของ Apple แต่ละชุดภายใต้บังคับของการเช่าในข้อ 3 นี้ ผู้ให้เช่าหรือผู้เช่าฝ่ายหนึ่งฝ่ายใด (แต่ไม่ใช่ทั้งสองฝ่าย) อาจติดตั้ง ใช้งาน และเรียกใช้สำเนาหรืออินสแตนซ์ของซอฟต์แวร์ของ Apple ภายในสภาพแวดล้อมของระบบปฏิบัติการแบบเสมือนตามข้อ 2B(iii) โดยมีเงื่อนไขว่าผู้ให้เช่าจะนำอินสแตนซ์หรือสำเนาของซอฟต์แวร์ของ Apple ไปทำเป็นรูปแบบเสมือนได้เพียงหนึ่งสำเนาหรือหนึ่งชุด โดยใช้ในลักษณะที่เป็นเครื่องมือเตรียมการ เพื่อวัตถุประสงค์ที่จะทำให้ผู้เช่าสามารถเข้าถึงและใช้งานซอฟต์แวร์ของ Apple ได้ตามข้อ 3 นี้ 

E. การกำหนดค่าของระบบ หากคุณเป็นผู้เช่า คุณรับทราบว่าซอฟต์แวร์ของ Apple อาจได้รับการกำหนดค่ามาก่อนหน้านี้แล้วโดยผู้ให้เช่าที่เป็นผู้ให้คุณเช่าซอฟต์แวร์ของ Apple รวมทั้งการเลือกเกี่ยวกับการตั้งค่าสำหรับการวิเคราะห์ บริการหาตำแหน่งที่ตั้ง หรือคุณสมบัติอื่นๆ ที่เกี่ยวกับการรักษาความปลอดภัย ความเป็นส่วนตัว และการเก็บรวบรวมข้อมูล คุณรับทราบและตกลงว่า Apple ไม่มีหน้าที่รับผิดชอบสำหรับการกำหนดค่าของซอฟต์แวร์ของ Apple ที่กระทำโดยผู้ให้เช่า

4. การโอน
A. หากคุณได้รับซอฟต์แวร์ของ Apple ซึ่งติดตั้งไว้ก่อนแล้วในฮาร์ดแวร์ยี่ห้อ Apple หรือหากคุณได้รับสิทธิ์การใช้งานของคุณในซอฟต์แวร์ของ Apple จาก Mac App Store หรือโดยผ่านทางการอัปเดตซอฟต์แวร์ คุณอาจโอนสิทธิ์ถาวรได้หนึ่งครั้ง (ในรูปแบบเดิมดังที่ Apple จัดให้) ให้แก่ผู้อื่น โดยมีเงื่อนไขดังต่อไปนี้ (i) ซอฟต์แวร์ของ Apple ต้องโอนไปพร้อมกับฮาร์ดแวร์ยี่ห้อ Apple ของคุณ (ii) การโอนต้องรวมซอฟต์แวร์ของ Apple ทั้งหมด รวมทั้งชิ้นส่วนประกอบทั้งหมดและสิทธิ์การใช้งานนี้ด้วย (iii) คุณจะต้องไม่เก็บสำเนาใดๆ ของซอฟต์แวร์ของ Apple ไม่ว่าทั้งหมดหรือบางส่วน รวมทั้งสำเนาที่เก็บไว้ในคอมพิวเตอร์หรืออุปกรณ์จัดเก็บข้อมูลอื่นๆ และ (iv) ฝ่ายที่รับโอนซอฟต์แวร์ของ Apple ต้องอ่านและตกลงที่จะยอมรับข้อกำหนดและเงื่อนไขของสิทธิ์การใช้งานนี้ เพื่อวัตถุประสงค์ของสิทธิ์การใช้งานนี้ หาก Apple จัดให้มีการอัปเดตซอฟต์แวร์ของ Apple (เช่น เวอร์ชั่น 10.14 เป็น 10.14.1) ให้ถือว่าการอัปเดตดังกล่าวเป็นส่วนหนึ่งในซอฟต์แวร์ของ Apple และไม่อาจโอนสิทธิ์แยกต่างหากจากเวอร์ชั่นก่อนการอัปเดตของซอฟต์แวร์ของ Apple

B. คุณไม่อาจโอนสิทธิ์ซอฟต์แวร์ของ Apple ซึ่งผ่านการแก้ไขหรือแทนที่ตามข้อ 2M ข้างต้น บรรดาส่วนประกอบทั้งหมดในซอฟต์แวร์ของ Apple นั้นจัดให้โดยเป็นส่วนหนึ่งของชุดและไม่อาจนำไปแยกออกจากชุดและแจกจ่ายเป็นแอปพลิเคชันแบบแยกเป็นเอกเทศ โปรดทราบว่าซอฟต์แวร์ของ Apple ที่จัดให้พร้อมกับผลิตภัณฑ์ฮาร์ดแวร์ยี่ห้อ Apple ในบางรุ่น อาจไม่สามารถใช้งานได้กับฮาร์ดแวร์ยี่ห้อ Apple รุ่นอื่นๆ

C. สำเนาใดๆ ของซอฟต์แวร์ของ Apple ซึ่ง Apple อาจจัดให้เพื่อวัตถุประสงค์ในการส่งเสริมการขาย การประเมิน การวินิจฉัย หรือการคืนสภาพ ย่อมอาจใช้ได้เพื่อวัตถุประสงค์ดังกล่าวเท่านั้นและไม่อาจนำไปจำหน่ายต่อหรือโอนสิทธิ์

D. Apple อาจมอบสิทธิ์การใช้งานนี้หรือสิทธิ์หรือภาระผูกพันใดๆ ทั้งหมดหรือบางส่วนให้กับบริษัทในเครือหรือบริษัทย่อยของ Apple ได้ทุกเมื่อโดยไม่ต้องแจ้งให้ทราบ

5. ความยินยอมให้ใช้ข้อมูล คุณสมบัติบางอย่าง เช่น การวิเคราะห์ข้อมูล, บริการหาตำแหน่งที่ตั้ง, Siri, การป้อนตามคำบอก และ Spotlight อาจจำเป็นต้องใช้ข้อมูลจากคอมพิวเตอร์ของคุณเพื่อที่จะทำให้คุณสมบัติดังกล่าวทำงานได้ตามกำหนด เมื่อคุณเปิดหรือใช้คุณสมบัติเหล่านี้ จะมีการแสดงรายละเอียดให้ทราบว่าข้อมูลใดถูกส่งให้แก่ Apple และอาจมีการใช้ข้อมูลดังกล่าวอย่างไรบ้าง คุณสามารถศึกษาเพิ่มเติมโดยการเข้าไปที่ https://www.apple.com/th/privacy/ ข้อมูลของคุณจะได้รับการปฏิบัติตามนโยบายความเป็นส่วนตัวของ Apple อยู่เสมอ ซึ่งสามารถดูได้ที่ https://www.apple.com/legal/privacy/th/

6. ซอฟต์แวร์ของ Apple, บริการ และข้อมูลของบริษัทอื่น
A. ทั่วไป ซอฟต์แวร์ของ Apple อาจทำให้สามารถเข้าถึง iTunes Store, Mac App Store, Apple Books, Game Center, iCloud, แอปแผนที่, News และบริการอื่นๆ ของ Apple และของบริษัทอื่น ซึ่งรวมทั้งเว็บไซต์ต่างๆ (รวมกันและแยกกันเรียกว่า "บริการ") ได้ การใช้บริการนี้จะต้องเข้าอินเทอร์เน็ต และในการใช้บริการบางอย่าง ซึ่งอาจจำต้องใช้บัญชี Apple ของคุณ คุณอาจต้องยอมรับข้อกำหนดเพิ่มเติม และอาจต้องชำระค่าธรรมเนียมเพิ่มเติม เมื่อใช้ซอฟต์แวร์นี้ในส่วนที่เกี่ยวกับบัญชี Apple หรือบริการของ Apple อื่นๆ แสดงว่าคุณตกลงตามข้อกำหนดและเงื่อนไขของบริการนั้นๆ เช่น ข้อกำหนดและเงื่อนไขของบริการสื่อของ Apple ฉบับล่าสุด สำหรับประเทศที่คุณเข้าถึงบริการดังกล่าว ซึ่งคุณอาจเข้าไปดูได้ที่ https://www.apple.com/th/legal/internet-services/itunes/th/terms.html

B. หากคุณลงทะเบียน iCloud คุณอาจเข้าถึงคุณสมบัติ iCloud บางอย่าง เช่น "iCloud Drive", "การแชร์อัลบั้ม" และ "ค้นหาของฉัน" ได้โดยตรงจากซอฟต์แวร์ของ Apple คุณรับทราบและตกลงว่าการใช้งาน iCloud และคุณสมบัติเหล่านี้อยู่ภายใต้ข้อกำหนดและเงื่อนไขล่าสุดของบริการ iCloud ซึ่งคุณเข้าดูได้ที่: https://www.apple.com/th/legal/internet-services/icloud/th/terms.html

C. เนื้อหาของแอป News การที่คุณใช้เนื้อหาของแอปที่เข้าถึงผ่านทางแอปพลิเคชัน News จะจำกัดอยู่เฉพาะการใช้งานส่วนบุคคลที่ไม่ใช่ในเชิงพาณิชย์เท่านั้น โดยจะไม่มีการโอนผลประโยชน์ที่เป็นกรรมสิทธิ์ใดๆ ให้แก่คุณในเนื้อหาดังกล่าว และโดยเฉพาะอย่างยิ่ง จะไม่รวมถึงแต่ไม่จำกัดเพียงสิทธิ์การใช้งานในเชิงพาณิชย์หรือเพื่อส่งเสริมการขายใดๆ ในเนื้อหาดังกล่าว

D. แอปแผนที่ บริการและคุณสมบัติแผนที่ในซอฟต์แวร์ของ Apple ("แอปแผนที่") รวมทั้งการครอบคลุมของข้อมูลแผนที่อาจแตกต่างกันไปตามภูมิภาค เมื่อคุณเปิดหรือใช้แอปแผนที่ จะมีการแสดงรายละเอียดให้ทราบว่าข้อมูลใดถูกส่งให้แก่ Apple และอาจมีการใช้ข้อมูลดังกล่าวอย่างไรบ้าง คุณรับทราบและตกลงว่าการใช้งานแอปแผนที่จะอยู่ภายใต้ข้อกำหนดและเงื่อนไขล่าสุดของบริการแอปแผนที่ ซึ่งคุณอาจเข้าถึงและตรวจสอบได้ที่แถบด้านข้างของแอปพลิเคชันแผนที่

E. คุณเข้าใจว่าในการใช้ซอฟต์แวร์และบริการใดๆ ของ Apple คุณอาจพบกับเนื้อหาที่อาจถือว่ามีลักษณะเป็นการคุกคาม ไม่เหมาะสม หรือน่ารังเกียจ ซึ่งจะจัดเป็นเนื้อหาที่ใช้ภาษาหยาบคายหรือไม่ก็ได้ และเข้าใจว่าผลของการค้นหาหรือการใส่ URL เฉพาะเข้าไป อาจเชื่อมต่อไปยังหรืออ้างไปถึงข้อมูลที่น่ารังเกียจโดยอัตโนมัติหรือโดยไม่ตั้งใจก็ได้ อย่างไรก็ตามคุณตกลงที่จะใช้ซอฟต์แวร์และบริการของ Apple ด้วยความเสี่ยงของคุณเองแต่เพียงผู้เดียว และ Apple, บริษัทในเครือ ตัวแทน ผู้มอบฉันทะ หรือผู้ให้สิทธิ์การใช้งานของ Apple ไม่มีความรับผิดต่อคุณสำหรับเนื้อหาที่อาจมีลักษณะเป็นการคุกคาม ไม่เหมาะสม หรือน่ารังเกียจ

F. ซอฟต์แวร์และบริการบางอย่างของ Apple อาจแสดงผล มีหรือทำให้มีเนื้อหา ข้อมูล สารสนเทศ แอปพลิเคชัน หรือข้อมูลต่างๆ จากบริษัทอื่น ("ข้อมูลของบริษัทอื่น") หรือให้เชื่อมต่อไปยังเว็บไซต์บริษัทอื่นบางแห่ง เมื่อใช้ซอฟต์แวร์และบริการของ Apple แสดงว่าคุณยอมรับและตกลงว่า Apple ไม่รับผิดชอบต่อการตรวจสอบหรือประเมินเนื้อหา ความถูกต้อง ความครบถ้วน ความเหมาะแก่เวลา ความสมบูรณ์ การปฏิบัติตามลิขสิทธิ์ ความถูกต้องตามกฎหมาย ความเหมาะสม คุณภาพหรือลักษณะอื่นใดของข้อมูลหรือเว็บไซต์ของบริษัทอื่นนั้น Apple เจ้าหน้าที่ บริษัทในเครือ และบริษัทย่อยของ Apple ไม่รับประกัน หรือรับรอง และไม่รับเอา และจะไม่มีความรับผิดหรือความรับผิดชอบใดๆ ต่อคุณหรือต่อบุคคลอื่นใด สำหรับการให้บริการของบุคคลภายนอก สื่อของบุคคลภายนอกหรือเว็บไซต์ของบุคคลภายนอก หรือสำหรับสื่ออื่นใด ผลิตภัณฑ์ หรือบริการของบุคคลภายนอก สื่อของบุคคลภายนอกและการเชื่อมต่อไปยังเว็บไซต์อื่นจัดให้เพื่อความสะดวกแก่คุณเท่านั้น

G. ทั้ง Apple และผู้ให้บริการข้อมูลของ Apple จะไม่รับประกันความพร้อมในการใช้งาน ความถูกต้อง ความสมบูรณ์ ความเชื่อถือได้ หรือข้อมูลหุ้นที่ตรงต่อเวลา ข้อมูลตำแหน่งที่ตั้ง ข้อมูลสุขภาพ หรือข้อมูลอื่นใดที่ปรากฏขึ้นโดยซอฟต์แวร์และบริการใดๆ ของ Apple ก็ตาม ข้อมูลการเงินที่ซอฟต์แวร์และบริการใดๆ ของ Apple แสดงผลไว้ถือเป็นข้อมูลทั่วไปเท่านั้นและไม่ควรยึดถือเป็นคำแนะนำในการลงทุน ก่อนทำธุรกรรมเกี่ยวกับหลักทรัพย์ใดๆ โดยอาศัยข้อมูลที่ได้จากซอฟต์แวร์และบริการของ Apple คุณควรปรึกษาผู้มีวิชาชีพทางการเงินหรือหลักทรัพย์ซึ่งมีคุณสมบัติถูกต้องตามกฎหมายในการให้คำปรึกษาด้านการเงินหรือหลักทรัพย์ในประเทศหรือในภูมิภาคของคุณ คุณควรประเมินความถูกต้องและความเหมาะสมของผลลัพธ์ที่สร้างโดยปัญญาประดิษฐ์สำหรับกรณีการใช้งานของคุณ รวมถึงการใช้การตรวจสอบของมนุษย์ตามความเหมาะสมก่อนที่จะใช้หรือส่งต่อผลลัพธ์จากซอฟต์แวร์และบริการของ Apple ข้อมูลตำแหน่งที่ตั้งที่ให้โดยซอฟต์แวร์และบริการใดๆ ของ Apple รวมถึงบริการของ Apple Maps นั้นให้โดยมีจุดมุ่งหมายสำหรับนำทางและ/หรือวางแผนโดยพื้นฐานเท่านั้น ไม่ได้มีวัตถุประสงค์ให้ใช้งานในสถานการณ์ที่ต้องการข้อมูลตำแหน่งที่ตั้งชัดเจน หรือเมื่อข้อมูลตำแหน่งที่ตั้งที่ผิดพลาด ไม่ตรง ช้ากว่าเวลาจริง หรือไม่สมบูรณ์อาจก่อให้ถึงแก่ความตาย เกิดอุบัติเหตุ หรือความเสียหายต่อทรัพย์สินหรือสิ่งแวดล้อม คุณตกลงว่าผลที่คุณได้รับจากบริการแอปแผนที่อาจแตกต่างกันไปจากสภาพท้องถนนหรือภูมิประเทศที่แท้จริง อันเนื่องมาจากปัจจัยที่สามารถส่งผลกระทบต่อความถูกต้องของข้อมูลแอปแผนที่ เช่นปัจจัยดังต่อไปนี้แต่ไม่จำกัดเพียงสภาพอากาศ สภาพท้องถนนและการจราจร และเหตุการณ์ภูมิรัฐศาสตร์ เพื่อความปลอดภัยของคุณ โปรดให้ความสนใจกับป้ายจราจรที่ได้ประกาศไว้และสภาพท้องถนนในเวลาปัจจุบัน ปฏิบัติตามแนวทางปฏิบัติในการขับขี่ที่ปลอดภัยและกฎจราจร และโปรดทราบว่าเส้นทางสำหรับการขี่จักรยานและการเดินอาจไม่รวมเส้นทางที่กำหนดไว้เป็นการเฉพาะ

H. ในกรณีที่คุณได้ส่งเนื้อหาใดๆ ผ่านการใช้ซอฟต์แวร์และบริการของ Apple คุณรับรองว่าคุณเป็นเจ้าของสิทธิ์ หรือมีอำนาจ หรือได้รับอนุญาตตามกฎหมายให้ส่งเนื้อหาดังกล่าวและเนื้อหาอื่นใดที่มิได้เป็นการละเมิดข้อกำหนดใดที่บังคับใช้กับซอฟต์แวร์และบริการของ Apple คุณตกลงว่าซอฟต์แวร์และบริการของ Apple มีเนื้อหา สารสนเทศ และข้อมูลที่มีกรรมสิทธิ์ ซึ่ง Apple, เจ้าของไซต์ หรือผู้ให้สิทธิ์การใช้งานของบุคคลดังกล่าวเป็นเจ้าของ และได้รับการคุ้มครองโดยกฎหมายทรัพย์สินทางปัญญาและกฎหมายอื่นๆ ซึ่งรวมถึงโดยไม่จำกัดเฉพาะลิขสิทธิ์ และคุณตกลงว่าจะไม่ใช้เนื้อหา สารสนเทศ หรือข้อมูลที่มีกรรมสิทธิ์ นอกเหนือไปจากวัตถุประสงค์เพื่อการใช้ซอฟต์แวร์และบริการของ Apple ที่ได้รับอนุญาตแล้ว หรือการใช้งานในลักษณะที่ไม่ได้เป็นไปตามที่ระบุไว้ในข้อกำหนดของสิทธิ์การใช้งานนี้ หรือที่ละเมิดสิทธิ์ในทรัพย์สินทางปัญญาของบริษัทอื่นหรือของ Apple ห้ามมิให้ทำซ้ำส่วนหนึ่งส่วนใดของซอฟต์แวร์และบริการของ Apple ไม่ว่าในรูปแบบหรือวิธีการใด คุณตกลงที่จะไม่แก้ไข ให้เช่า ให้ยืม ขาย จำหน่าย หรือสร้างงานที่เป็นอนุพันธ์โดยอาศัยซอฟต์แวร์และบริการของ Apple ในลักษณะใดๆ และคุณจะไม่ใช้ประโยชน์จากซอฟต์แวร์และบริการของ Apple ในทางที่ไม่ได้รับอนุญาตในลักษณะใดๆ ก็ตาม ซึ่งรวมถึงแต่ไม่จำกัดเพียงการใช้ซอฟต์แวร์และบริการของ Apple เพื่อส่งไวรัสของคอมพิวเตอร์ เวิร์ม ม้าโทรจัน หรือมัลแวร์ หรือโดยการเจาะเข้าไป หรือเพิ่มภาระให้แก่ความสามารถของเครือข่าย คุณตกลงยินยอมต่อไปที่จะไม่ใช้ซอฟต์แวร์และบริการของ Apple ในลักษณะใดๆ เพื่อสแปม ฉ้อโกง คุกคาม ข่มเหง แอบติดตาม ข่มขู่ ดูหมิ่น หรือละเมิดหรือฝ่าฝืนโดยประการอื่นซึ่งสิทธิ์ของบุคคลอื่นใด และตกลงว่า Apple จะไม่รับผิดชอบในทางใดก็ตามต่อการใช้งานของคุณในลักษณะดังกล่าว หรือต่อการที่คุณอาจได้รับข้อความหรือการถ่ายโอนข้อมูลใดๆ ซึ่งมีลักษณะเป็นการคุกคาม การข่มขู่ การดูหมิ่น การรุกราน การละเมิดสิทธิ หรือผิดกฎหมาย อันเป็นผลจากการใช้ซอฟต์แวร์และบริการใดๆ ของ Apple

I. ซอฟต์แวร์ของ Apple, บริการ และข้อมูลของบริษัทอื่นบางอย่างอาจมิได้มีให้ไว้ในทุกภาษาหรือมีอยู่ทุกประเทศหรือภูมิภาค Apple ไม่รับรองว่าซอฟต์แวร์ของ Apple บริการ และข้อมูลของบริษัทอื่นดังกล่าวมีความเหมาะสมหรือมีไว้เพื่อการใช้เฉพาะพื้นที่ใดๆ การกระทำในขอบเขตที่คุณเลือกใช้หรือเข้าถึงซอฟต์แวร์ บริการ หรือเนื้อหาของบุคคลภายนอกดังกล่าวของ Apple ถือเป็นความสมัครใจของคุณเอง และคุณจะต้องรับผิดชอบในการปฏิบัติตามกฎหมายที่เกี่ยวข้องทั้งหมด รวมถึงแต่ไม่จำกัดเพียงกฎหมายท้องถิ่นที่ใช้บังคับ และกฎหมายว่าด้วยความเป็นส่วนตัวและการเก็บรวบรวมข้อมูล โดย Apple และผู้ให้สิทธิ์การใช้งานของ Apple ขอสงวนสิทธิ์ที่จะเปลี่ยน ระงับ ลบ หรือปิดการเข้าถึงซอฟต์แวร์และบริการของ Apple ได้ทุกเมื่อโดยไม่ต้องแจ้งให้ทราบ ไม่ว่าในกรณีใดๆ Apple จะไม่รับผิดต่อการนำออกหรือการทำไม่สามารถเข้าถึงซอฟต์แวร์และบริการของ Apple ดังกล่าวได้ อีกทั้ง Apple ยังอาจจำกัดการใช้หรือการเข้าถึงซอฟต์แวร์และบริการบางอย่างของ Apple อีกด้วย ไม่ว่าในกรณีใดๆ โดยไม่ต้องแจ้งให้ทราบหรือโดยไม่ต้องรับผิด

7. การสิ้นสุด สิทธิ์การใช้งานนี้มีผลบังคับใช้จนกว่าจะสิ้นสุด สิทธิ์ของคุณตามสิทธิ์การใช้งานนี้จะสิ้นสุดลงโดยอัตโนมัติหรือสิ้นผลแต่โดยประการอื่นโดยที่ Apple ไม่ต้องแจ้งให้ทราบ หากคุณไม่ปฏิบัติตามข้อกำหนดใดๆ ของสิทธิ์การใช้งานนี้ เมื่อมีการบอกเลิกสิทธิ์การใช้งานนี้แล้ว คุณจะต้องหยุดใช้ซอฟต์แวร์ของ Apple ทั้งหมดและทำลายบรรดาสำเนาไม่ว่าทั้งหมดหรือแค่บางส่วนของซอฟต์แวร์ของ Apple โดยสิทธิ์การใช้งานนี้ในข้อ 5, 6, 7, 8, 9, 11, 12 และ 13 จะยังมีผลใช้บังคับต่อไปภายหลังการบอกเลิก

8. การปฏิเสธการรับประกัน
A. หากคุณเป็นลูกค้าที่เป็นผู้บริโภค (ผู้ที่ใช้ซอฟต์แวร์ของ Apple นอกจากการค้า ธุรกิจ และอาชีพของคุณ) คุณอาจมีสิทธิ์ตามกฎหมายในประเทศที่คุณพำนักอาศัย ซึ่งห้ามมิให้นำข้อจำกัดดังต่อไปนี้มาใช้กับคุณ และที่ใดที่ห้าม ก็จะไม่นำข้อจำกัดนี้มาใช้กับคุณ หากต้องการทราบข้อมูลเพิ่มเติมเกี่ยวกับสิทธิ์ของคุณ ควรติดต่อองค์กรให้คำแนะนำผู้บริโภคในท้องถิ่น และดูข้อมูลจากภาคผนวกด้านเขตอำนาจศาล 

B. คุณยอมรับและตกลงโดยชัดแจ้งว่าการใช้ซอฟต์แวร์และบริการใดๆ ของ Apple ที่ปฏิบัติการโดยหรือเข้าถึงได้ทางซอฟต์แวร์ของ Apple เป็นความเสี่ยงของคุณแต่เพียงผู้เดียว และคุณต้องรับความเสี่ยงทั้งหมดเกี่ยวกับคุณภาพที่พึงพอใจ ประสิทธิภาพการทำงาน ความถูกต้อง และความพยายามเท่าที่กฎหมายที่ใช้บังคับอนุญาตให้ทำได้

C. ซอฟต์แวร์ของ Apple และบริการต่างๆ นั้นจัดให้ "ตามสภาพ" และ "ตามที่มี" พร้อมกับข้อบกพร่องทั้งปวงโดยไม่มีการรับประกันแต่ประการใดทั้งสิ้น และ Apple และผู้ให้สิทธิ์การใช้งานของ Apple (รวมเรียกว่า "Apple" เพื่อวัตถุประสงค์ของข้อ 8 และข้อ 9) ขอปฏิเสธการรับประกันและเงื่อนไขทั้งปวงในส่วนที่เกี่ยวกับซอฟต์แวร์ของ Apple และบริการ ไม่ว่าโดยชัดแจ้ง โดยปริยาย หรือตามกฎหมาย ซึ่งรวมถึงโดยไม่จำกัดเพียงการรับประกันโดยปริยาย และ/หรือสภาพที่เหมาะสมแก่ความสามารถในการค้าขายได้ คุณภาพที่น่าพึงพอใจ ความเหมาะกับวัตถุประสงค์เฉพาะอย่าง ความถูกต้อง การใช้โดยสงบ และการไม่ละเมิดสิทธิของบริษัทอื่นเท่าที่กฎหมายอนุญาตให้ทำได้

D. Apple ไม่รับประกันการปราศจากการรบกวนการใช้ซอฟต์แวร์ของ Apple และบริการของคุณ และไม่รับประกันว่า ฟังก์ชั่นการใช้งานที่มีอยู่ในซอฟต์แวร์ของ Apple หรือบริการที่ซอฟต์แวร์ของ Apple ให้หรือจัดให้จะตอบสนองความต้องการของคุณได้ หรือปฏิบัติการของซอฟต์แวร์ของ Apple และบริการจะไม่ถูกขัดขวางหรือไม่มีข้อผิดพลาด หรือบริการใดจะยังคงมีอยู่ต่อไป หรือความชำรุดบกพร่องในซอฟต์แวร์ของ Apple หรือบริการจะได้รับการแก้ไข หรือซอฟต์แวร์ของ Apple หรือบริการจะเข้ากันได้หรือทำงานร่วมกันได้กับซอฟต์แวร์ แอปพลิเคชัน หรือบริการของบริษัทอื่นใดๆ การติดตั้งซอฟต์แวร์ของ Apple นี้อาจกระทบการมีให้บริการและความสามารถในการใช้ของซอฟต์แวร์ของบุคคลภายนอก แอปพลิเคชัน หรือบริการของบุคคลภายนอก ตลอดจนผลิตภัณฑ์และบริการของ Apple

E. คุณยังยอมรับด้วยว่าซอฟต์แวร์ของ Apple และการบริการมิได้มุ่งหมายหรือเหมาะสำหรับใช้ในสถานการณ์หรือสภาพแวดล้อมต่างๆ ที่ความล้มเหลว ความล่าช้า ความผิดพลาด หรือความไม่ถูกต้องในเนื้อหา ข้อมูล หรือสารสนเทศที่จัดให้โดยซอฟต์แวร์ของ Apple หรือบริการ อาจจะนำไปสู่การเสียชีวิต ความเสียหายส่วนบุคคล หรือความเสียหายทางกายภาพหรือสภาพแวดล้อมอย่างร้ายแรง ซึ่งรวมถึงโดยไม่จำกัดเฉพาะการปฏิบัติการของโรงงานนิวเคลียร์ การนำทางการบินของเครื่องบิน หรือระบบสื่อสารต่างๆ การควบคุมการจราจรทางอากาศ ระบบช่วยชีวิต และระบบอาวุธ

F. สารสนเทศหรือคำแนะนำที่กล่าวด้วยวาจาหรือเป็นลายลักษณ์อักษรที่ Apple หรือผู้แทนที่ได้รับอนุญาตได้ให้ไว้จะไม่ถือเป็นการรับประกันใดๆ ทั้งสิ้น หากซอฟแวร์หรือบริการของ Apple แสดงให้เห็นว่าชำรุดบกพร่อง คุณจะเป็นผู้รับภาระค่าใช้จ่ายทั้งปวงที่จำเป็นในการส่งเข้ารับบริการ การซ่อมแซม หรือการแก้ไข เขตอำนาจศาลบางแห่งไม่อนุญาตให้มีการยกเว้นการรับประกันโดยปริยายหรือการจำกัดเกี่ยวกับสิทธิ์ตามกฎหมายที่บังคับใช้สำหรับผู้บริโภค ดังนั้นการยกเว้นและการจำกัดข้างต้นอาจไม่มีผลบังคับใช้กับคุณ

9. ข้อจำกัดความรับผิด ไม่ว่ากรณีใดๆ Apple, บริษัทในเครือ ตัวแทน หรือผู้มอบฉันทะของ Apple ไม่ต้องรับผิดต่อการบาดเจ็บเสียหายส่วนบุคคลหรือความเสียหายอันเนื่องมาจากการผิดสัญญา ความเสียหายพิเศษ ความเสียหายทางอ้อม หรือความเสียหายต่อเนื่อง ซึ่งรวมถึงแต่ไม่จำกัดเพียงค่าเสียหายเพื่อการสูญกำไร การเสียหายหรือสูญเสียข้อมูล การไม่สามารถส่งหรือรับข้อมูลหรือสารสนเทศใดๆ (รวมถึงแต่ไม่จำกัดเพียงคำสั่ง การมอบหมายงาน และสื่ออุปกรณ์ต่างๆ) การหยุดชะงักของธุรกิจ หรือความสูญหายหรือเสียหายเชิงพาณิชย์อื่นใดที่เกิดจากหรือเกี่ยวกับการที่คุณใช้หรือไม่สามารถใช้ซอฟต์แวร์ของ Apple หรือบริการ หรือซอฟต์แวร์ แอปพลิเคชัน หรือบริการใดๆ ของบริษัทอื่นร่วมกับซอฟต์แวร์หรือบริการของ Apple ไม่ว่าจะเกิดด้วยเหตุใดก็ตาม โดยมิพักต้องคำนึงถึงทฤษฎีความรับผิด (ในมูลสัญญา มูลละเมิด หรือมูลอื่น) และแม้ Apple จะได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม เว้นแต่จะระบุไว้เป็นอย่างอื่นในสิทธิ์การใช้งานนี้ เท่าที่กฎหมายที่เกี่ยวข้องมิได้ห้ามไว้ บางเขตอำนาจศาลไม่อนุญาตให้มีการจำกัดหรือการยกเว้นความรับผิดสำหรับการบาดเจ็บของบุคคล หรือความเสียหายอันเนื่องมาจากการผิดสัญญา หรือความเสียหายที่เป็นผลสืบเนื่องตามมา การจำกัดนี้จึงอาจไม่มีผลบังคับใช้กับคุณ ไม่ว่ากรณีใดๆ ความรับผิดทั้งหมดของ Apple ต่อคุณสำหรับค่าเสียหายทั้งหมด (นอกเหนือจากกฎหมายที่บังคับใช้กำหนดไว้ในกรณีที่เกี่ยวกับการบาดเจ็บของบุคคล) จะไม่เกินจำนวนสองร้อยห้าสิบ (250) เหรียญสหรัฐ ข้อจำกัดข้างต้นย่อมมีผลใช้บังคับ แม้การแก้ไขเยียวยาที่ระบุไว้ข้างต้นจะไม่เป็นไปตามวัตถุประสงค์ในสาระสำคัญ 

10. การควบคุมการส่งออก คุณจะใช้หรือส่งออกหรือส่งออกซ้ำโดยประการอื่นซึ่งซอฟต์แวร์ของ Apple ไม่ได้ เว้นแต่จะได้รับอนุญาตโดยกฎหมายของสหรัฐอเมริกา และกฎหมายของเขตอำนาจศาลที่คุณได้ซอฟต์แวร์ของ Apple มา โดยเฉพาะแต่ไม่จำกัดเพียงการห้ามส่งออกหรือส่งออกซ้ำซอฟต์แวร์ของ Apple (a) ไปยังประเทศใดๆ ที่สหรัฐอเมริกาสั่งห้าม หรือ (b) ให้บุคคลใดๆ ที่อยู่ในรายชื่อผู้มีสัญชาติซึ่งระบุไว้เป็นพิเศษของกระทรวงการคลังสหรัฐหรือรายชื่อบุคคลหรือองค์กรที่ถูกปฏิเสธโดยกระทรวงพาณิชย์สหรัฐ หรือบัญชีบุคคลต้องห้ามอื่นใด เป็นต้น เมื่อใช้ซอฟต์แวร์ของ Apple คุณรับรองและรับประกันว่าคุณไม่ได้พำนักอยู่ในประเทศใดๆ ดังกล่าว หรือไม่ได้อยู่ในรายชื่อใดๆ ดังกล่าว คุณยังตกลงด้วยว่า คุณจะไม่ใช้ซอฟต์แวร์ของ Apple เพื่อการใดๆ ที่กฎหมายสหรัฐอเมริกาห้ามไว้ ซึ่งรวมถึงแต่ไม่จำกัดเฉพาะการพัฒนา ออกแบบ ทำ หรือผลิตขีปนาวุธ อาวุธนิวเคลียร์ อาวุธเคมี หรืออาวุธชีวภาพ

11. ผู้ใช้ปลายทางภาครัฐ หน่วยงานที่อยู่ภายใต้ข้อบังคับของ HIPAA และคู่สัญญาทางธุรกิจ
A. ผู้ใช้ปลายทางภาครัฐ ซอฟต์แวร์ของ Apple และเอกสารที่เกี่ยวข้องเป็น "ผลิตภัณฑ์เชิงพาณิชย์" ตามที่นิยามไว้ใน 48 C.F.R. §2.101 อันประกอบด้วย "ซอฟต์แวร์คอมพิวเตอร์เชิงพาณิชย์" และ "เอกสารซอฟต์แวร์คอมพิวเตอร์เชิงพาณิชย์" ตามที่ใช้ใน 48 C.F.R. §12.212 หรือ 48 C.F.R. §227.7202 แล้วแต่กรณี มีการมอบสิทธิ์การใช้งานซอฟต์แวร์คอมพิวเตอร์เชิงพาณิชย์และเอกสารประกอบซอฟต์แวร์คอมพิวเตอร์เชิงพาณิชย์ให้กับผู้ใช้ปลายทางของรัฐบาลสหรัฐฯ (a) ในฐานะผลิตภัณฑ์เชิงพาณิชย์เท่านั้น และ (b) ด้วยสิทธิ์ที่มอบให้กับผู้ใช้ปลายทางรายอื่นทั้งหมดเท่านั้น ตามข้อกำหนดและเงื่อนไขในเอกสารฉบับนี้ ซึ่งสอดคล้องกับ 48 C.F.R. §12.212 หรือ 48 C.F.R. §227.7202-1 ถึง 227.7202-4 ที่บังคับใช้ ส่วนสิทธิ์ในงานที่ไม่ได้เผยแพร่ ให้สงวนไว้ตามกฎหมายลิขสิทธิ์ของสหรัฐอเมริกา

B. หน่วยงานที่อยู่ภายใต้ข้อบังคับของ HIPAA และคู่สัญญาทางธุรกิจ หากคุณเป็นหน่วยงานที่อยู่ภายใต้ข้อบังคับของ HIPAA หรือเป็นคู่สัญญาทางธุรกิจ คุณจะไม่ใช้ซอฟต์แวร์ของ Apple บริการของ Apple หรือองค์ประกอบหรือฟังก์ชั่นใดๆ ของซอฟต์แวร์หรือบริการดังกล่าว เพื่อสร้าง รับ เก็บรักษา หรือส่งข้อมูลสุขภาพที่มีความละเอียดอ่อนและสามารถระบุตัวบุคคลได้ รวมถึงข้อมูลสุขภาพที่ได้รับความคุ้มครอง และจะไม่ใช้ซอฟต์แวร์หรือบริการของ Apple ในลักษณะใดก็ตามที่ทำให้ Apple (หรือบริษัทในเครือของ Apple) กลายเป็นคู่สัญญาทางธุรกิจของคุณหรือของบุคคลภายนอกรายใด คำที่ใช้ในส่วนนี้ให้มีความหมายเช่นเดียวกับที่กำหนดไว้ใน 45 CFR §160.103

12. กฎหมายที่ใช้บังคับและการแยกจากกันได้ของข้อสัญญา สิทธิ์การใช้งานนี้จะบังคับและตีความตามกฎหมายรัฐแคลิฟอร์เนีย โดยมิพักต้องคำนึงถึงหลักว่าด้วยการขัดกันแห่งกฎหมาย สิทธิ์การใช้งานนี้มิให้บังคับตามอนุสัญญาสหประชาชาติว่าด้วยการซื้อขายสินค้าระหว่างประเทศ ซึ่งขอยกเว้นผลบังคับใช้ไว้โดยชัดแจ้ง หากคุณเป็นผู้บริโภคซึ่งอยู่ในสหราชอาณาจักร สิทธิ์การใช้งานนี้จะอยู่ภายใต้บังคับกฎหมายของเขตอำนาจศาลที่คุณพำนักอยู่ หากศาลที่มีอำนาจใดพบข้อความหรือส่วนใดๆ ของสิทธิ์การใช้งานว่าไม่สามารถใช้บังคับได้ ให้ส่วนที่เหลือของสิทธิ์การใช้งานนี้ยังคงมีผลบังคับใช้โดยสมบูรณ์ต่อไป

13. ข้อตกลงที่สมบูรณ์, ภาษาที่ใช้บังคับ สิทธิ์การใช้งานนี้เป็นสัญญาอันบริบูรณ์ระหว่างคุณกับ Apple ในส่วนที่เกี่ยวกับซอฟต์แวร์ของ Apple และให้แทนที่ความเข้าใจที่มีอยู่ก่อนหรือที่มีขึ้นพร้อมกันทั้งหมดเกี่ยวกับเรื่องดังกล่าว การแก้ไขหรือเปลี่ยนแปลงสิทธิ์การใช้งานนี้จะไม่มีผลผูกพัน เว้นแต่จะทำเป็นลายลักษณ์อักษรและลงลายมือชื่อโดย Apple คำแปลของสิทธิ์การใช้งานนี้จัดทำขึ้นตามความต้องการของท้องถิ่น และหากมีข้อพิพาทระหว่างฉบับภาษาอังกฤษกับฉบับที่มิใช่ภาษาอังกฤษ ให้ใช้ฉบับภาษาอังกฤษของสิทธิ์การใช้งานนี้บังคับเท่าที่กฎหมายท้องถิ่นในประเทศของคุณมิได้ห้ามไว้

14. การยอมรับบุคคลภายนอก
A. ส่วนต่างๆ ของซอฟต์แวร์ของ Apple อาจใช้หรือมีซอฟต์แวร์ของบริษัทอื่นและงานอันมีลิขสิทธิ์อื่นๆ อยู่ด้วย ข้อความยอมรับ ข้อกำหนดของการให้ใช้สิทธิ์ และข้อความปฏิเสธความรับผิดสำหรับสื่อดังกล่าวมีอยู่ในเอกสารอิเล็กทรอนิกส์สำหรับซอฟต์แวร์ของ Apple และการใช้สื่อดังกล่าวโดยคุณจะอยู่ภายใต้การบังคับของข้อกำหนดที่เกี่ยวข้อง การใช้บริการ Google Safe Browsing Service อยู่ภายใต้บังคับเงื่อนไขบริการของ Google (https://www.google.com/intl/th/policies/terms/) และนโยบายความเป็นส่วนตัวของ Google (https://www.google.com/intl/th/policies/privacy/)

B. คลังซอฟต์แวร์บางรายการและซอฟต์แวร์บริษัทอื่นประเภทอื่นๆ ที่อยู่ในซอฟต์แวร์ของ Apple เป็นซอฟต์แวร์ฟรีและให้สิทธิ์การใช้งานภายใต้ข้อกำหนดของ GNU General Public License (GPL) หรือ GNU Library/Lesser General Public License (LGPL) แล้วแต่กรณี คุณอาจขอรับสำเนาฉบับเต็มของรหัสต้นฉบับที่เครื่องอ่านได้สำหรับซอฟต์แวร์ฟรีดังกล่าวได้ตามข้อกำหนดของ GPL หรือ LGPL แล้วแต่กรณีโดยไม่ต้องเสียค่าใช้จ่าย ยกเว้นในส่วนต้นทุนสื่อ ต้นทุนขนส่ง และต้นทุนจัดการ ทั้งนี้เมื่อร้องขอเป็นลายลักษณ์อักษรมายัง Apple ที่ opensource@apple.com ซอฟต์แวร์ GPL/LGPL นั้นแจกจ่ายให้โดยหวังว่าจะเป็นสิ่งที่มีประโยชน์ แต่ไม่ขอรับประกันใดๆ แม้แต่การรับประกันโดยปริยายเกี่ยวกับความสามารถในการค้าขายได้หรือวัตถุประสงค์จำเพาะ สำเนา GPL และ LGPL มีอยู่ในซอฟต์แวร์ของ Apple

C. การใช้ MPEG-4 ผลิตภัณฑ์นี้ได้รับอนุญาตภายใต้สิทธิ์การใช้งานชุดสิทธิบัตรระบบ MPEG-4 สำหรับการเข้ารหัสตามมาตรฐานระบบ MPEG-4 เว้นแต่จำเป็นต้องมีสิทธิ์การใช้งานเพิ่ม หรือการจ่ายค่าสิทธิ์เพิ่มสำหรับการเข้ารหัสในส่วนที่เกี่ยวกับ (i) ข้อมูลที่เก็บไว้หรือที่ทำซ้ำในสื่อทางกายภาพซึ่งจ่ายให้เป็นรายไปตามแต่กรณี และ/หรือ (ii) ข้อมูลซึ่งจ่ายให้เป็นรายไปตามแต่กรณี และถูกส่งให้แก่ผู้ใช้สุดท้ายสำหรับเก็บไว้และ/หรือใช้เป็นการถาวร สิทธิ์การใช้งานเพิ่มเติมดังกล่าวอาจขอรับได้จากบริษัท MPEG LA, LLC. โปรดดูรายละเอียดเพิ่มเติมที่ https://www.mpegla.com

ผลิตภัณฑ์นี้ได้รับอนุญาตภายใต้สิทธิ์การใช้งานชุดสิทธิบัตรภาพ MPEG-4 สำหรับการใช้ส่วนบุคคลและไม่ใช่เชิงพาณิชย์ของผู้ใช้ เพื่อ (i) เข้ารหัสวีดิทัศน์ตามมาตรฐานภาพ MPEG-4 ("วีดิทัศน์ MPEG-4") และ/หรือ (ii) ถอดรหัสวีดิทัศน์ MPEG-4 ซึ่งเข้ารหัสโดยผู้ใช้ที่ทำกิจกรรมส่วนบุคคล และที่มิใช่เพื่อการค้า และ/หรือที่ได้จากผู้ให้บริการวีดิทัศน์ที่ให้สิทธิ์การใช้งานโดย MPEG LA ในการให้บริการวีดิทัศน์ MPEG-4 โดยจะไม่มีการให้สิทธิ์การใช้งานหรือให้สิทธิ์โดยปริยายสำหรับการใช้อื่นใด ข้อมูลเพิ่มเติม รวมทั้งที่เกี่ยวกับการใช้เพื่อส่งเสริมการขาย การใช้ภายใน และการใช้เพื่อการค้า และการให้สิทธิ์การใช้งานอาจหาได้จาก MPEG LA, LLC. โปรดดูที่ https://www.mpegla.com

D. ข้อความแจ้งเกี่ยวกับ H.264/AVC การใช้ H.264/AVC ในเชิงพาณิชย์เท่าที่ซอฟต์แวร์ของ Apple มีฟังก์ชั่นเข้าและหรือถอดรหัส AVC ต้องได้รับสิทธิ์การใช้งานเพิ่มเติม และ ใช้ข้อกำหนดต่อไปนี้บังคับ ฟังก์ชั่นการทำงานของ AVC ในผลิตภัณฑ์นี้ได้รับสิทธิ์การใช้งานในที่นี้ เพื่อใช้งานส่วนบุคคลและมิใช่เพื่อการค้าเพื่อ (i) เข้ารหัสวีดิทัศน์ตามมาตรฐาน AVC ("วีดิทัศน์ AVC") และ/หรือ (ii) ถอดรหัสวีดิทัศน์ AVC ที่เข้ารหัสโดยผู้ใช้ที่เกี่ยวข้องกับกิจกรรมส่วนบุคคลและมิใช่เชิงพาณิชย์ และหรือวีดิทัศน์ AVC ที่ได้รับจากผู้ให้บริการวีดิทัศน์ที่ได้รับสิทธิ์การใช้งานในการให้บริการวีดิทัศน์ AVC สารสนเทศเกี่ยวกับการใช้และสิทธิ์การใช้งานอื่นๆ อาจหาได้จาก MPEG LA L.L.C. โปรดดูที่ HTTPS://WWW.MPEGLA.COM

E. ข้อความแจ้งเกี่ยวกับ AMR ฟังก์ชั่นเข้าและถอดรหัส Adaptive Multi-Rate ("AMR") ในผลิตภัณฑ์นี้ไม่ได้รับอนุญาตให้ใช้โทรศัพท์เสียงแบบเซลลูลาร์หรือใช้กับผลิตภัณฑ์ประเภทโทรศัพท์ใดๆ ที่สร้างขึ้นบนสถาปัตยกรรมของ QuickTime สำหรับแพลตฟอร์ม Windows ฟังก์ชั่นการเข้ารหัสและถอดรหัส AMR ในผลิตภัณฑ์นี้ไม่ได้รับอนุญาตให้ใช้งานในโครงสร้างพื้นฐานของระบบสื่อสารเคลื่อนที่ รวมถึงสถานีภาคพื้นดิน ตัวควบคุมสถานีภาคพื้นดิน/ตัวควบคุมเครือข่ายวิทยุ ศูนย์สลับสัญญาณ และเกตเวย์ที่เข้าและออกจากเครือข่ายโทรศัพท์สาธารณะแบบสลับสัญญาณ

F. ข้อความแจ้งเกี่ยวกับ FAA ข้อมูลแสดงสถานการณ์ของอากาศยานและสารสนเทศสถานะระบบย่านอากาศแห่งชาติ (เรียกรวมกันว่า "ข้อมูลการบิน") ซึ่งแสดงผ่านซอฟต์แวร์ของ Apple นั้นสร้างขึ้นโดยองค์การการบินรัฐบาลกลาง คุณตกลงที่จะไม่นำข้อมูลการบินไปเผยแพร่ต่อโดยมิได้รับความยินยอมล่วงหน้าเป็นลายลักษณ์อักษรจาก FAA FAA และ Apple ไม่ขอให้คำรับประกันใดๆ ทั้งปวง ไม่ว่าโดยชัดแจ้งหรือโดยปริยาย (รวมทั้งคำรับประกันโดยปริยายเกี่ยวกับความสามารถในการค้าขายได้และความเหมาะแก่การใดการหนึ่ง) เกี่ยวกับการใช้ข้อมูลการบินและความเที่ยงตรงของข้อมูลการบิน คุณตกลงว่า FAA และ Apple ไม่ต้องรับผิดไม่ว่าโดยร่วมกันหรือรายบุคคลต่อความสูญหาย ความเสียหาย การเรียกร้อง ความรับผิด ค่าใช้จ่าย หรือเบี้ยปรับใดๆ หรือต่อความเสียหายทางอ้อม ความเสียหายพิเศษ ความเสียหายตามมา ความเสียหายอันเนื่องมาจากการผิดสัญญา หรือความเสียหายต่อเนื่องอันเกิดจากการใช้ข้อมูลการบิน ซอฟต์แวร์ของ Apple ไม่ได้รับการสนับสนุนหรือรับรองจาก FAA FAA ไม่ต้องรับผิดชอบต่อปัญหาทางเทคนิคหรือปัญหาระบบ และคุณจะไม่ติดต่อ FAA เกี่ยวกับปัญหาดังกล่าวหรือเกี่ยวกับเรื่องปริมาณการใช้งาน

G. การใช้ Adobe Color Profiles คุณอาจใช้ซอฟต์แวร์ Adobe Color Profiles ซึ่งรวมอยู่ในซอฟต์แวร์ของ Apple ได้ตามสิทธิ์การใช้งานนี้ แต่ Adobe ไม่มีหน้าที่ให้การบริการช่วยเหลือใดๆ สำหรับ Color Profiles ตามสิทธิ์การใช้งานนี้ รวมทั้งการอัปเกรดหรือเวอร์ชั่นในอนาคตของ Profiles หรือรายการอื่นๆ นอกจากข้อกำหนดในข้อ 8 และ 9 ข้างต้นแล้ว ไม่ว่าในกรณีใด Adobe ไม่ต้องรับผิดต่อคุณในส่วนค่าเสียหาย การเรียกร้อง หรือค่าใช้จ่ายแต่ประการใดทั้งสิ้น ซอฟต์แวร์ Adobe Color Profile ซึ่งแจกจ่ายพร้อมกับซอฟต์แวร์ของ Apple นั้นสามารถดาวน์โหลดจาก Adobe ได้ที่ https://www.adobe.com/th_th/

H. ข้อตกลงสิทธิ์การใช้งานของผู้ใช้ปลายทางสำหรับ Gracenote® แอปพลิเคชันนี้ประกอบด้วยซอฟต์แวร์จาก Gracenote, Inc. ซึ่งตั้งอยู่ที่เมืองเอเมอรีวิลล์ รัฐแคลิฟอร์เนีย ("Gracenote") ซอฟต์แวร์จาก Gracenote ("ซอฟต์แวร์ Gracenote") ทำให้แอปพลิเคชันนี้สามารถระบุดิสก์และ/หรือไฟล์ และรับข้อมูลที่เกี่ยวข้องกับเพลงรวมทั้งชื่อเพลง ศิลปิน แทร็ค และข้อมูลกรรมสิทธิ์ ("ข้อมูลของ Gracenote") จากเซิร์ฟเวอร์ออนไลน์หรือฐานข้อมูลที่ฝังไว้ (เรียกรวมกันว่า "เซิร์ฟเวอร์ Gracenote") และเพื่อดำเนินการฟังก์ชั่นอื่นๆ คุณสามารถใช้ข้อมูลของ Gracenote โดยการใช้ฟังก์ชั่นที่มีให้สำหรับผู้ใช้ปลายทางของแอปพลิเคชันหรืออุปกรณ์นี้เท่านั้น

คุณตกลงว่าคุณจะใช้ข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote เพื่อการส่วนตัวและไม่ใช่เชิงพาณิชย์ คุณตกลงที่จะไม่มอบหมาย ทำสำเนา โอนถ่าย หรือส่งผ่าน ซอฟต์แวร์ Gracenote หรือข้อมูลของ Gracenote ใดๆ ไปให้แก่บุคคลที่สาม คุณตกลงที่จะไม่ใช้หรือหาประโยชน์จากข้อมูลของ Gracenote, ซอฟต์แวร์ Gracenote หรือเซิร์ฟเวอร์ Gracenote เว้นเสียแต่ว่าจะได้รับอนุญาตอย่างชัดแจ้งในที่นี้

คุณตกลงว่าสิทธิ์การใช้งานที่ไม่เป็นการเฉพาะของคุณในการใช้ข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote จะสิ้นสุดลง หากคุณละเมิดข้อจำกัดเหล่านี้ หากสิทธิ์การใช้งานของคุณสิ้นสุดลง คุณตกลงที่จะหยุดการใช้ข้อมูลทั้งหมดของ Gracenote, ซอฟต์แวร์ Gracenote และเซิร์ฟเวอร์ Gracenote โดย Gracenote สงวนสิทธิ์ทุกประการในข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote รวมทั้งสิทธิ์ในความเป็นเจ้าของทั้งหมด และไม่มีในกรณีใดก็ตามที่ Gracenote จะชำระค่าใช้จ่ายให้แก่คุณสำหรับข้อมูลใดๆ ที่คุณจัดหาให้ คุณตกลงด้วยว่า Gracenote, Inc. สามารถบังคับใช้สิทธิ์ของตนภายใต้ข้อตกลงนี้กับคุณโดยตรง ภายใต้ชื่อของ Gracenote เอง

บริการของ Gracenote ใช้รหัสที่ไม่ซ้ำกันเพื่อติดตามข้อคำถาม เพื่อจุดประสงค์ทางสถิติ จุดประสงค์ของการใช้รหัสตัวเลขที่กำหนดให้โดยการสุ่มคือ เพื่อให้บริการของ Gracenote สามารถนับจำนวนข้อคำถามได้ โดยไม่จำเป็นต้องทราบข้อมูลใดๆ เกี่ยวกับคุณ โปรดดูข้อมูลเพิ่มเติมเกี่ยวกับนโยบายความเป็นส่วนตัวของ Gracenote สำหรับบริการของ Gracenote ในหน้าเว็บ

คุณได้รับสิทธิ์การใช้งานซอฟต์แวร์ Gracenote และข้อมูลของ Gracenote แต่ละรายการ "ตามสภาพ" โดย Gracenote ไม่ขอรับรองหรือรับประกันใดๆ ไม่ว่าจะโดยชัดแจ้งหรือโดยปริยายเกี่ยวกับความถูกต้องของข้อมูลใดๆ ของ Gracenote จากเซิร์ฟเวอร์ Gracenote และ Gracenote ขอสงวนสิทธิ์ในการลบข้อมูลออกจากเซิร์ฟเวอร์ Gracenote หรือเปลี่ยนหมวดข้อมูล เนื่องจากเหตุผลใดก็ตามที่ Gracenote เห็นว่าสมควร ไม่มีการรับประกันว่าซอฟต์แวร์ Gracenote หรือเซิร์ฟเวอร์ Gracenote จะปราศจากความผิดพลาดใดๆ หรือจะไม่มีการหยุดชะงักของซอฟต์แวร์ Gracenote หรือเซิร์ฟเวอร์ Gracenote Gracenote ไม่มีพันธะใดๆ ที่จะต้องจัดหาข้อมูลในประเภทหรือหมวดหมู่เพิ่มเติม หรือที่ปรับปรุงใหม่ให้คุณ ซึ่ง Gracenote อาจเลือกที่จะจัดหาให้คุณในอนาคตและ Gracenote สามารถยุติบริการทางออนไลน์ของตนได้ทุกเมื่อ Gracenote ไม่ขอรับประกันใดๆ ไม่ว่าจะโดยชัดแจ้งหรือโดยปริยาย รวมถึงแต่ไม่จำกัดเพียงการรับประกันโดยปริยายของความสามารถในการค้าขายได้ ความเหมาะสมสำหรับจุดมุ่งหมายใดโดยเฉพาะ กรรมสิทธิ์ และการไม่ละเมิดสิทธิ์ Gracenote ไม่ขอรับประกันผลใดๆ ที่เกิดจากการใช้ซอฟต์แวร์ Gracenote หรือเซิร์ฟเวอร์ Gracenote ไม่ว่าในกรณีใดก็ตาม และ Gracenote จะไม่รับผิดต่อความเสียหายที่เกิดขึ้น อันสืบเนื่องมาจากเหตุหรือเหตุการณ์ใดๆ หรือความสูญเสียผลกำไร หรือรายได้ใดๆ

15. ข้อจำกัดบริการการค้นหาของ Yahoo การบริการการค้นหาของ Yahoo ผ่าน Safari ได้รับสิทธิ์ให้ใช้ในประเทศและภูมิภาคดังต่อไปนี้ อาร์เจนตินา อารูบา ออสเตรเลีย ออสเตรีย บาร์เบโดส เบลเยียม เบอร์มิวดา บราซิล บัลแกเรีย แคนาดา หมู่เกาะเคย์แมน ชิลี จีนแผ่นดินใหญ่ ฮ่องกง ไต้หวัน โคลัมเบีย ไซปรัส สาธารณรัฐเช็ก เดนมาร์ก สาธารณรัฐโดมินิกัน เอกวาดอร์ เอลซัลวาดอร์ ฟินแลนด์ ฝรั่งเศส เยอรมัน กรีซ เกรเนดา กัวเตมาลา ฮังการี ไอซ์แลนด์ อินเดีย อินโดนีเซีย ไอร์แลนด์ อิตาลี จาเมกา ญี่ปุ่น ลัตเวีย ลิทัวเนีย ลักเซมเบิร์ก มาเลเซีย มอลตา เม็กซิโก เนเธอร์แลนด์ นิวซีแลนด์ นิการากัว นอร์เวย์ ปานามา เปรู ฟิลิปปินส์ โปแลนด์ โปรตุเกส เปอร์โตริโก โรมาเนีย สิงคโปร์ สโลวัก สโลวีเนีย เกาหลีใต้ สเปน เซนต์ลูเซีย เซนต์วินเซนต์ สวีเดน สวิตเซอร์แลนด์ ไทย บาฮามาส ตรินิแดดและโตเบโก ตุรกี สหราชอาณาจักร อุรุกวัย สหรัฐ และเวเนซุเอลา

EA1955
11/7/2568

————————————

ภาคผนวกด้านเขตอํานาจศาล

ออสเตรเลีย

สำหรับผู้บริโภคในออสเตรเลีย ไม่มีสิ่งใดในสิทธิ์การใช้งานนี้มีผลหรือมีเจตนาที่จะส่งผลต่อสิทธิ์ตามกฎหมายของคุณภายใต้กฎหมายคุ้มครองผู้บริโภคของออสเตรเลีย (รวมถึงการรับประกันผู้บริโภค)

หากคุณใช้ FaceTime หรือ iMessage ในออสเตรเลีย ข้อกำหนดเพิ่มเติมเหล่านี้จะใช้บังคับกับการใช้บริการดังกล่าวของคุณ คุณตกลงที่จะไม่ใช้ FaceTime หรือ iMessage เพื่อส่ง สร้าง แจกจ่าย จัดเก็บ ขอรับ หรือเข้าถึงเนื้อหาในหมวดหมู่ที่ต้องห้ามตามพระราชบัญญัติความปลอดภัยออนไลน์ของออสเตรเลีย และมาตรฐานหรือข้อกำหนดด้าน eSafety ที่เกี่ยวข้อง หมวดหมู่เนื้อหาดังกล่าว รวมถึงในขอบเขตที่ถูกห้าม เนื้อหาที่มีสื่อล่วงละเมิดหรือแสวงหาประโยชน์ทางเพศจากเด็ก ส่งเสริมหรือสนับสนุนการก่อการร้าย วางแผนหรือสนับสนุนกิจกรรมที่ผิดกฎหมาย มีเนื้อหาทางอาชญากรรมหรือความรุนแรง มีเนื้อหาที่เป็นอันตรายหรือผิดกฎหมายเกี่ยวกับยาเสพติด ซึ่งอธิบาย แสดงออก ถ่ายทอด หรือเกี่ยวข้องกับการใช้ยาเสพติดในทางที่ผิดหรือการเสพติด หรือให้คำแนะนำโดยละเอียดในการใช้ยาเสพติดในทางที่ผิดหรือส่งเสริมสิ่งดังกล่าวโดยไม่มีเหตุผลอันสมควร Apple ขอสงวนสิทธิ์ในการป้องกันไม่ให้คุณใช้ FaceTime และ iMessage หากคุณส่ง สร้าง แจกจ่าย จัดเก็บ ขอรับ หรือเข้าถึงเนื้อหาดังกล่าว (รวมถึงการระงับหรือยกเลิกการใช้ FaceTime และ iMessage ของคุณ การกำหนดข้อจำกัดในการใช้บริการเหล่านี้ หรือการนำเนื้อหาออก ลบ หรือจำกัดการเข้าถึงเนื้อหาบนบริการเหล่านี้ตามความเหมาะสม) คุณยังตกลงด้วยว่าคุณมีหน้าที่รับผิดชอบในการรับรองให้การใช้ FaceTime และ iMessage ทั้งหมดผ่านบัญชีของคุณหรือบนอุปกรณ์ของคุณไม่ละเมิดข้อกำหนดของสิทธิ์การใช้งานนี้

ญี่ปุ่น

หากกฎหมายสัญญาผู้บริโภคของญี่ปุ่นมีผลบังคับใช้ ข้อกำหนดที่จำกัดความรับผิดของ Apple ต่อความเสียหายที่เกิดจากการละเมิดสัญญาหรือการละเมิดที่ Apple กระทำจะไม่มีผลบังคับใช้หากความเสียหายดังกล่าวเกิดจากการกระทำผิดโดยเจตนาหรือความประมาทอย่างรุนแรงของ Apple โดยไม่คำนึงถึงข้อกำหนดอื่นใดในข้อกำหนดของสิทธิ์การใช้งานนี้

เกาหลี

ข้อกำหนดการใช้งานบริการข้อมูลตำแหน่งที่ตั้งและบริการตามตำแหน่งของ Apple ที่ใช้บังคับในประเทศเกาหลี 

ข้อกำหนดการใช้งานที่ใช้บังคับกับบริการหาตำแหน่งที่ตั้งที่จัดให้โดย Apple Inc. ("Apple") สำหรับผลิตภัณฑ์และบริการของ Apple ระบุไว้ด้านล่างนี้ ข้อกำหนดการใช้งานต่อไปนี้ให้ใช้ร่วมกับข้อตกลงสิทธิ์การใช้งานซอฟต์แวร์ของ Apple ที่เกี่ยวข้อง ข้อตกลงยินยอมในการเก็บรวบรวมข้อมูลตำแหน่งที่ตั้งที่รวมอยู่ในแบบฟอร์มการสมัครของผู้ให้บริการเครือข่ายโทรศัพท์ ตลอดจนข้อกำหนดและเงื่อนไขของ iPhone และข้อกำหนดและเงื่อนไขอื่นๆ ที่เกี่ยวข้อง

1. ค่าธรรมเนียมสําหรับการบริการ Apple ให้บริการหาตำแหน่งแก่ผู้ใช้ผลิตภัณฑ์ที่ผลิตและจัดจำหน่ายโดย Apple โดยไม่คิดค่าบริการเพิ่มเติม

2. รายละเอียดการบริการ บริการหาตำแหน่งที่ตั้งมีให้สำหรับแอปและเว็บไซต์ของ Apple และของบริษัทอื่นโดยได้รับความยินยอมจากผู้ใช้ในการรวบรวมและใช้ข้อมูลตามตำแหน่งปัจจุบันของอุปกรณ์หรือสิ่งของ เช่น (i) แอปแผนที่ที่ช่วยให้ผู้ใช้สามารถระบุตำแหน่งปัจจุบันบนแผนที่ได้ (ii) แอปกล้องที่ช่วยให้ผู้ใช้สามารถระบุพิกัดของสถานที่ที่ถ่ายภาพหรือวิดีโอ (iii) แอปเข็มทิศ (iv) แอปที่ช่วยให้ผู้ใช้สามารถแชร์ตำแหน่งที่ตั้งของอุปกรณ์หรือค้นหาอุปกรณ์หรือสิ่งของที่สูญหาย และ (v) แอปที่เกี่ยวข้องกับเทคโนโลยีระบุตำแหน่งซึ่งพัฒนาโดย Apple หรือผู้พัฒนาภายนอก โปรดทราบว่า หากผู้ใช้ประสงค์จะใช้แอปพลิเคชันหรือบริการภายนอกใดๆ ที่ให้บริการข้อมูลตำแหน่งที่ตั้งบนผลิตภัณฑ์ของ Apple ผู้ใช้จะต้องทำความเข้าใจและปฏิบัติตามข้อตกลงสิทธิ์การใช้งานของผู้พัฒนาหรือผู้ให้บริการรายนั้น ตลอดจนข้อกำหนดเกี่ยวกับนโยบายความเป็นส่วนตัวในการใช้ข้อมูลตำแหน่งที่ตั้งของแอปพลิเคชันหรือบริการดังกล่าว

3. ข้อมูลตำแหน่งที่ตั้ง ผลิตภัณฑ์ของ Apple ที่มีคุณสมบัติตำแหน่งที่ตั้ง เช่น iPhone จะส่งข้อมูลตำแหน่งที่ตั้งที่ระบุตำแหน่งทางภูมิศาสตร์ของจุดกระจายสัญญาณ Wi-Fi และเสาสัญญาณโทรศัพท์ที่อยู่ใกล้เคียง (ในกรณีที่อุปกรณ์รองรับ) ไปยัง Apple เป็นระยะๆ โดยส่งในรูปแบบที่ไม่เปิดเผยตัวตนและได้รับการเข้ารหัส เพื่อใช้ในการปรับปรุงความแม่นยำและประสิทธิภาพของเทคโนโลยีตำแหน่งที่ตั้งของ Apple ข้อมูลนี้จะถูกส่งต่อก็ต่อเมื่อผู้ใช้เชื่อมต่อกับเครือข่าย Wi-Fi หรือเครือข่ายเซลลูลาร์เท่านั้น นอกเหนือจากข้อมูลตำแหน่งที่ตั้งที่ระบุตำแหน่งทางภูมิศาสตร์โดยไม่เปิดเผยตัวตนแล้ว ข้อมูลตำแหน่งที่ตั้งส่วนบุคคลจะถูกแชร์กับบริการต่างๆ เช่น ค้นหาของฉัน เมื่อผู้ใช้เลือกที่จะแชร์ตำแหน่งที่ตั้ง ทำเครื่องหมายว่าอุปกรณ์หรือสิ่งของสูญหาย หรือเปิดใช้งานส่งตำแหน่งที่ตั้งล่าสุด โดยข้อมูลจะถูกจัดเก็บในรูปแบบที่เข้ารหัสบนเซิร์ฟเวอร์ของ Apple เป็นระยะเวลาไม่เกิน 24 ชั่วโมง

4. วัตถุประสงค์ในการเก็บรวบรวมข้อมูลตำแหน่งที่ตั้งและระยะเวลาในการจัดเก็บ

Apple จัดเก็บข้อมูลตำแหน่งที่ตั้งเพื่อวัตถุประสงค์ในการให้บริการหาตำแหน่งที่ตั้งแก่ผู้ใช้ Apple จะลบข้อมูลตำแหน่งที่ตั้งเมื่อวัตถุประสงค์ในการเก็บรวบรวมและใช้ข้อมูลตำแหน่งที่ตั้งนั้นบรรลุผลแล้ว และไม่มีความจำเป็นต้องจัดเก็บข้อมูลดังกล่าวต่อไป

5. สิทธิ์ของผู้ใช้และผู้ปกครองตามกฎหมาย และวิธีการใช้สิทธิ์ดังกล่าว

ผู้ใช้สามารถควบคุมบริการหาตำแหน่งที่ตั้งของ Apple บนอุปกรณ์ของตนได้ตลอดเวลา โดยไปที่ การตั้งค่า > ความเป็นส่วนตัวและความปลอดภัย > บริการหาตำแหน่งที่ตั้ง สามารถดูข้อมูลเพิ่มเติมเกี่ยวกับสิทธิ์ของผู้ใช้ในการควบคุมบริการหาตำแหน่งที่ตั้งได้ที่หน้าบริการหาตำแหน่งที่ตั้งและความเป็นส่วนตัวของ Apple ที่ https://www.apple.com/kr/legal/privacy/data/ko/location-services/

ข้อมูลเกี่ยวกับสิทธิ์ของผู้ใช้และผู้ปกครองตามกฎหมายที่เกี่ยวข้องกับข้อมูลส่วนบุคคล สามารถดูได้ในภาคผนวกสำหรับประเทศเกาหลีของนโยบายความเป็นส่วนตัวของ Apple ที่ https://www.apple.com/kr/legal/privacy/kr

6. รายละเอียดเกี่ยวกับการแจ้งให้ผู้ใช้ทราบเกี่ยวกับการให้ข้อมูลตำแหน่งที่ตั้งแก่บุคคลภายนอกที่ผู้ใช้ระบุ

อุปกรณ์ของผู้ใช้จะไม่ให้ข้อมูลตำแหน่งที่ตั้งแก่บุคคลภายนอกโดยไม่ได้รับความยินยอมจากผู้ใช้ ผู้ใช้จะได้รับการแจ้งเตือนหากมีการให้ข้อมูลตำแหน่งที่ตั้งแก่บุคคลภายนอกที่ผู้ใช้ได้ให้ความยินยอมและระบุไว้ล่วงหน้า

7. เหตุผลและระยะเวลาในการจัดเก็บบันทึกข้อมูลตำแหน่งที่ตั้ง

Apple และอุปกรณ์ของ Apple จะจัดเก็บบันทึกที่ใช้ยืนยันการเก็บรวบรวม การใช้ และการให้ข้อมูลตำแหน่งที่ตั้งเป็นระยะเวลาอย่างน้อย 6 เดือน

8. การปฏิบัติตามกฎหมาย Apple จะรับผิดตามกฎหมายและข้อบังคับที่เกี่ยวข้องในเรื่องที่เกี่ยวกับการให้บริการหาตำแหน่งที่ตั้ง 

9. ข้อมูลติดต่อ หากคุณมีคำถามหรือประเด็นปัญหาใดๆ เกี่ยวกับบริการหาตำแหน่งที่ตั้ง กรุณาติดต่อ Apple Korea Ltd.

Apple Korea Ltd.
517, Yeongdong-daero, Gangnam-gu, Seoul
39F, ASEM Tower (06164)
โทร: +82 2 6712 6700

อัปเดตล่าสุดเมื่อวันที่ 31 มีนาคม 2025 มีการอัปเดตเพื่อรองรับบริการเพิ่มเติมที่จัดให้โดย Apple

สหราชอาณาจักร

หากคุณใช้ซอฟต์แวร์และบริการของ Apple ในสหราชอาณาจักร ข้อกำหนดเพิ่มเติมเหล่านี้จะใช้บังคับกับการใช้งานของคุณ

1. เนื้อหาที่ผิดกฎหมาย
Apple ได้พัฒนาระบบและกระบวนการต่างๆ ขึ้นมาเพื่อปกป้องผู้ใช้จากเนื้อหาที่ผิดกฎหมาย ซึ่งอาจถูกนำมาใช้กับซอฟต์แวร์หรือบริการของ Apple ตามที่ Apple เห็นว่าเหมาะสม ทั้งนี้ขึ้นอยู่กับลักษณะของคุณสมบัติในซอฟต์แวร์หรือบริการของ Apple และความเสี่ยงที่เกี่ยวข้องต่อผู้ใช้ ระบบและกระบวนการเหล่านี้อาจรวมถึงฟังก์ชั่นการปิดกั้น การกลั่นกรองโดยมนุษย์ หรือความสามารถที่เปิดให้ผู้ใช้สามารถปิดการทำงานของคุณสมบัติบางอย่างได้ ในบางกรณี อาจมีการใช้เทคโนโลยีเชิงรุกเพื่อปกป้องผู้ใช้จากเนื้อหาที่ผิดกฎหมาย เช่น เทคโนโลยีการตรวจจับภาพ

มาตรการป้องกันบางอย่าง เช่น เครื่องมือรายงานที่มีให้ ได้รับการออกแบบมาเพื่อลดระยะเวลาที่เนื้อหาผิดกฎหมายร้ายแรงอาจปรากฏอยู่บนซอฟต์แวร์และบริการของ Apple สำหรับวัตถุประสงค์นี้ เนื้อหาผิดกฎหมายร้ายแรงหมายถึงเนื้อหาที่เกี่ยวข้องกับการก่อการร้าย การล่วงละเมิดหรือแสวงหาประโยชน์ทางเพศจากเด็ก และเนื้อหาอันตรายอื่นๆ บางประเภท Apple ใช้ระบบและกระบวนการที่เหมาะสมซึ่งออกแบบมาเพื่อลบเนื้อหาอย่างรวดเร็วเมื่อได้รับแจ้งหรือทราบว่าเนื้อหาบางอย่างบนซอฟต์แวร์และบริการของ Apple อาจผิดกฎหมายตามที่ Apple เห็นว่าเหมาะสม

หากคุณพบเนื้อหาที่คุณเห็นว่าอาจผิดกฎหมายระหว่างการใช้ซอฟต์แวร์และบริการของ Apple คุณสามารถรายงานเนื้อหาดังกล่าวได้โดยทำตามขั้นตอนที่ระบุไว้ที่ https://www.apple.com/uk/legal/online-safety/index.html หลังจากที่คุณส่งรายงานแล้ว Apple จะตรวจสอบรายงานดังกล่าวโดยอ้างอิงตามข้อกำหนดทางกฎหมายของ Apple และสิทธิ์การใช้งานนี้ หลังจากการตรวจสอบ Apple อาจลบเนื้อหาดังกล่าว และอาจดำเนินการอื่นใดเพิ่มเติมตามที่ Apple เห็นว่าเหมาะสมหรือจำเป็น

2. การรายงานและการโต้แย้งเกี่ยวกับเนื้อหาที่ผิดกฎหมาย
หากคุณเป็นผู้สร้าง อัปโหลด หรือแชร์เนื้อหาบนซอฟต์แวร์หรือบริการของ Apple คุณสามารถส่งรายงานได้โดยทำตามขั้นตอนที่ระบุไว้ที่ https://www.apple.com/uk/legal/online-safety/index.html ในกรณีดังต่อไปนี้: (a) หากเนื้อหาของคุณถูกลบออกจากซอฟต์แวร์หรือบริการของ Apple หรือหากคุณได้รับคำเตือน ถูกระงับ ถูกแบน หรือถูกจำกัดการเข้าถึงหรือการใช้ซอฟต์แวร์หรือบริการของ Apple โดยมีสาเหตุจากการที่เนื้อหาของคุณถูกพิจารณาว่าเป็นเนื้อหาที่ผิดกฎหมาย หรือ (b) หากเทคโนโลยีใดๆ ที่ Apple ใช้ส่งผลให้เนื้อหาของคุณถูกลบหรือถูกจำกัดการเข้าถึงในลักษณะที่คุณเห็นว่าไม่สอดคล้องกับ หรือเป็นการละเมิดสิทธิ์การใช้งานนี้

คุณยังสามารถส่งรายงานได้ หากคุณเห็นว่า Apple ไม่ปฏิบัติตามหน้าที่ทางกฎหมายที่เกี่ยวข้องกับเนื้อหาที่ผิดกฎหมาย การรายงานเนื้อหา สิทธิของผู้ใช้ในการแสดงความคิดเห็นโดยชอบด้วยกฎหมาย หรือความเป็นส่วนตัวของผู้ใช้

หลังจากที่คุณส่งรายงานแล้ว Apple จะตรวจสอบรายงานของคุณโดยพิจารณาตามข้อผูกพันทางกฎหมายของ Apple และสิทธิ์การใช้งานนี้ หลังจากการตรวจสอบ Apple จะตัดสินใจว่าจะดำเนินการตามรายงานของคุณหรือไม่ Apple อาจดำเนินการอื่นใดเพิ่มเติมตามที่เห็นว่าเหมาะสม และจะแจ้งผลการพิจารณารายงานให้คุณทราบ

หากคุณถูกระงับหรือยกเลิกการใช้งานซอฟต์แวร์หรือบริการของ Apple หรือเนื้อหาที่คุณสร้าง อัปโหลด หรือแชร์ถูกลบออกจากซอฟต์แวร์หรือบริการของ Apple หรือถูกจำกัดการเข้าถึง โดยเป็นการละเมิดสิทธิ์การใช้งานนี้ คุณมีสิทธิ์ดำเนินคดีในข้อหาละเมิดสัญญา 

————————————
ข้อกำหนดและเงื่อนไขสำหรับ Apple Pay และกระเป๋าสตางค์

ข้อกำหนดและเงื่อนไขสำหรับ Apple Pay และกระเป๋าสตางค์เหล่านี้ ("ข้อกำหนดสำหรับ Apple Pay และกระเป๋าสตางค์") เป็นส่วนเสริมของข้อตกลงสิทธิ์การใช้งานซอฟต์แวร์ Apple สำหรับ macOS ("สิทธิ์การใช้งาน") ทั้งข้อกำหนดของสิทธิ์การใช้งานและข้อกำหนดสำหรับ Apple Pay และกระเป๋าสตางค์เหล่านี้จะใช้บังคับกับการที่คุณใช้คุณสมบัติ Apple Pay ("Apple Pay") และกระเป๋าสตางค์ Apple ("กระเป๋าสตางค์") ซึ่งจะถือว่าเป็น "บริการ" ภายใต้สิทธิ์การใช้งาน ถ้อยคำที่ขึ้นต้นด้วยอักษรพิมพ์ใหญ่ที่ใช้อยู่ในข้อกำหนดสำหรับ Apple Pay และกระเป๋าสตางค์เหล่านี้จะมีความหมายตามที่กำหนดอยู่ในสิทธิ์การใช้งาน การยอมรับข้อกำหนดสำหรับ Apple Pay และกระเป๋าสตางค์เหล่านี้ถือว่าคุณยอมรับข้อกำหนดสำหรับ Apple Pay และกระเป๋าสตางค์ที่เกี่ยวข้องบนอุปกรณ์ Apple ทั้งหมดของคุณที่รองรับ Apple Pay และกระเป๋าสตางค์

Apple Pay และการรองรับบัตรของคุณ (ตามที่ระบุไว้ด้านล่าง) ในกระเป๋าสตางค์ของ Apple ("กระเป๋าสตางค์") มีให้บริการในสหรัฐอเมริกาโดย Apple Payments Services LLC ("Apple Payments Services") และนอกสหรัฐอเมริกาโดยบริษัทในเครืออื่นๆ ของ Apple ไม่เช่นนั้น กระเป๋าสตางค์จะให้บริการโดย Apple และบริษัทในเครืออื่นๆ ของ Apple Apple, Apple Payments Services และบริษัทในเครือของ Apple ที่เกี่ยวข้องเป็นคู่สัญญาของข้อกำหนดสำหรับ Apple Pay เหล่านี้ที่เกี่ยวข้องกับบริการที่จัดหาให้

1. ภาพรวม 

Apple Pay

Apple Pay ช่วยให้คุณชำระเงินแบบไม่ต้องสัมผัสโดยใช้บัตรเครดิต บัตรเดบิต และบัตรเติมเงิน รวมถึงบริการชำระเงินแบบผ่อนชำระของบริษัทอื่นที่อยู่ภายในบางเว็บไซต์ Apple Pay และคุณสมบัติบางอย่างของ Apple Pay อาจมีให้บริการเฉพาะในบางภูมิภาค เฉพาะกับผู้ออกบัตร เครือข่ายการชำระเงิน ผู้ค้า และบริษัทอื่นๆ บางราย

กระเป๋าสตางค์

กระเป๋าสตางค์ช่วยให้คุณสามารถจัดเก็บบัตรแทนบัตรเครดิต บัตรเดบิต และบัตรเติมเงินเสมือนเพื่อใช้กับ Apple Pay (เรียกรวมกันว่า "บัตรที่รองรับ") บัตรที่รองรับอาจมีให้บริการในบางภูมิภาคและกับคู่ค้าบางรายเท่านั้น และบัตรที่รองรับอาจมีการเปลี่ยนแปลงเป็นครั้งคราว

2. คุณสมบัติที่เข้าเกณฑ์

ในการตั้งค่าและการใช้งาน Apple Pay และกระเป๋าสตางค์ คุณจะต้องมี (i) คอมพิวเตอร์ Mac ที่รองรับที่ใช้ซอฟต์แวร์ปฏิบัติการในเวอร์ชั่นที่รองรับบริการ (แนะนำให้ใช้เวอร์ชั่นล่าสุดซึ่งบางครั้งจะเป็นเวอร์ชั่นที่กำหนด) (ii) บัญชี Apple ที่มีอยู่ร่วมกับบัญชี iCloud ที่ยังมีผลใช้ได้อย่างสมบูรณ์กับ Apple และ (iii) การเข้าถึงอินเทอร์เน็ตหรือการเข้าถึงข้อมูลเซลลูลาร์ (อาจมีค่าบริการ) บัตรที่รองรับจะมีให้บริการเฉพาะแก่บุคคลที่มีอายุตั้งแต่ 13 ปีขึ้นไปเท่านั้น และอาจอยู่ภายใต้ข้อจำกัดเพิ่มเติมด้านอายุที่กำหนดโดย iCloud หรือผู้ออกบัตร ผู้ค้า หรือบริษัทอื่นที่เกี่ยวข้องภายใต้ข้อยกเว้นบางประการ

3. การใช้บริการ

Apple Pay มีวัตถุประสงค์เพื่อให้คุณใช้งานส่วนบุคคลและคุณอาจกำหนดสิทธิ์บัตรที่รองรับของคุณเองเท่านั้น หากคุณกำลังกำหนดสิทธิ์บัตรของนิติบุคคลที่มีการรองรับ คุณรับรองว่าคุณกำลังกระทำการดังกล่าวโดยได้รับอนุญาตจากนายจ้างของคุณและคุณได้รับอนุญาตให้กระทำการผูกพันนายจ้างของคุณกับข้อกำหนดสำหรับ Apple Pay และกระเป๋าสตางค์เหล่านี้และธุรกรรมทั้งหมดที่ได้รับผลกระทบจากการใช้ Apple Pay และกระเป๋าสตางค์ 

คุณตกลงที่จะไม่ใช้ Apple Pay เพื่อวัตถุประสงค์ที่ผิดกฎหมายหรือฉ้อฉล หรือเพื่อวัตถุประสงค์อื่นใดที่ต้องห้ามโดยสิทธิ์การใช้งานและข้อกำหนด Apple Pay เหล่านี้ คุณยังตกลงด้วยว่าจะใช้ Apple Pay ให้เป็นไปตามกฎหมายและกฎระเบียบที่ใช้บังคับ คุณตกลงที่จะไม่แทรกแซงหรือสร้างความวุ่นวายให้แก่ Apple Pay (รวมทั้งการเข้าถึงบริการโดยผ่านวิธีการอัตโนมัติใดๆ) หรือเซิร์ฟเวอร์หรือโครงข่ายใดๆ ที่เชื่อมต่อกับบริการ หรือนโยบาย ข้อกำหนด หรือกฎระเบียบใดๆ ของเครือข่ายที่เชื่อมต่อกับบริการ (รวมทั้งการเข้าถึง ใช้งาน เฝ้าติดตามข้อมูล หรือปริมาณข้อมูลเข้าออกในบริการดังกล่าวโดยไม่ได้รับอนุญาต)

คุณสามารถใช้ Apple Pay บนคอมพิวเตอร์ Mac ที่รองรับเพื่อเริ่มการชำระเงินบนเว็บไซต์ได้ คุณสามารถดำเนินการซื้อให้เสร็จสิ้นด้วยการอนุญาตการทำธุรกรรมโดยใช้ Mac ที่มี Touch ID หรือรหัสผ่าน iPhone ที่รองรับหรือ Apple Watch ที่รองรับ หากคุณดำเนินการซื้อบนคอมพิวเตอร์ Mac ของคุณเสร็จสิ้นแล้ว คุณต้องมีบัตรที่รองรับซึ่งเชื่อมโยงกับบัญชี iCloud ที่ใช้งานอยู่ หากคุณดำเนินการซื้อโดยใช้ iPhone หรือ Apple Watch (เรียกรวมกันว่า "อุปกรณ์ที่รองรับ") คุณจะต้องลงชื่อเข้าใช้ด้วยบัญชี Apple เดียวกันกับบนคอมพิวเตอร์ Mac ของคุณ

เมื่อใช้ Apple Pay บนเว็บเบราว์เซอร์สำหรับเดสก์ท็อปที่ไม่ใช่ Safari คุณจะต้องมีบัตรที่รองรับซึ่งได้รับการจัดสรรให้ใช้งานกับ iPhone หรือ iPad ที่รองรับ นอกเหนือจากข้อกำหนดที่กำหนดอยู่ในข้อกำหนดสำหรับ Apple Pay นี้ การที่คุณใช้ Apple Pay เพื่อเริ่มการชำระเงินในเว็บไซต์จะอยู่ภายใต้บังคับของข้อกำหนดและเงื่อนไขสำหรับ Apple Pay และกระเป๋าสตางค์ที่ใช้บังคับกับอุปกรณ์ที่รองรับของคุณด้วย ซึ่งข้อกำหนดดังกล่าวจะประกอบอยู่ในสัญญาฉบับนี้โดยการอ้างอิง และสามารถเข้าถึงได้โดยไปที่ การตั้งค่า > ทั่วไป > เกี่ยวกับ > กฎหมาย > สิทธิ์การใช้งาน จาก iPhone ของคุณ หรือ เกี่ยวกับ > กฎหมาย > สิทธิ์การใช้งาน จากแอป Watch ใน iPhone ที่จับคู่ไว้ อุปกรณ์ที่รองรับอาจมีการเปลี่ยนแปลงเป็นครั้งคราว

4. ความสัมพันธ์ของ Apple กับคุณ

เพื่อวัตถุประสงค์ของข้อ 3 นี้เท่านั้น "Apple" หมายถึง Apple Inc. ซึ่งเรียกรวมกันว่า Apple Payments Services LLC และบริษัทในเครือของ Apple ที่เกี่ยวข้อง การใช้ Apple Pay ของคุณจะอยู่ภายใต้ข้อกำหนดการใช้ Apple Pay เหล่านี้ รวมถึงข้อกำหนดของข้อตกลงผู้ถือบัตรที่คุณทำไว้กับผู้ออกบัตรที่เกี่ยวข้อง หรือบุคคลภายนอกอื่นที่รับผิดชอบบัตรที่รองรับของคุณ

Apple ไม่ใช่สถาบันการเงิน Apple ไม่ได้ออกหรือให้บริการบัตรที่รองรับ และ Apple ไม่ได้ประมวลผลการชำระเงินหรือมีอำนาจควบคุมอื่นใดต่อการชำระเงิน การปฏิเสธการชำระเงิน การคืนสินค้า การคืนเงิน รางวัล มูลค่า ส่วนลด คำสั่งซื้อ การปฏิบัติตามคำสั่งซื้อ หรือกิจกรรมในเชิงพาณิชย์อื่นใดที่อาจเกิดขึ้นจากการใช้ Apple Pay หรือกระเป๋าสตางค์ของคุณ

การชำระเงินแบบผ่อนชำระใน Apple Pay ได้รับการสนับสนุนและจัดการโดยคู่ค้าที่เป็นบริษัทอื่น หากคุณเลือกที่จะชำระเงินแบบผ่อนชำระหรือซื้อและชำระเงินภายหลังกับบริษัทอื่นเมื่อใช้ Apple Pay คุณกำลังทำสัญญากับบริษัทอื่น และการพิจารณาคุณสมบัติที่เข้าเกณฑ์รวมถึงการจ่ายคืนภาระผูกพันจากการซื้อของคุณจะอยู่ภายใต้ข้อกำหนดการใช้บริการของบริษัทอื่นดังกล่าว ซึ่งจะแสดงให้คุณเห็นในระหว่างการชำระเงิน Apple ไม่ใช่คู่สัญญาในข้อตกลงระหว่างคุณกับบริษัทอื่นดังกล่าว และปฏิเสธความรับผิดทั้งหมดที่เกี่ยวข้องกับบริการชำระเงินแบบผ่อนชำระและข้อตกลงดังกล่าวอย่างชัดแจ้ง

ข้อกำหนดในข้อตกลงของผู้ถือบัตรที่คุณอาจมีอยู่กับผู้ออกบัตรของคุณจะยังคงใช้บังคับกับการใช้บัตรที่รองรับของคุณและการใช้งานที่เกี่ยวเนื่องกับ Apple Pay ในทำนองเดียวกันการที่คุณซื้อสินค้าหรือบริการใดๆ โดยใช้คุณสมบัติ Apple Pay จะอยู่ภายใต้บังคับของข้อกำหนดและเงื่อนไขของผู้ค้าดังกล่าว

ไม่มีสิ่งใดในสิทธิ์การใช้งานหรือข้อกำหนดสำหรับ Apple Pay และกระเป๋าสตางค์เหล่านี้ที่จะเปลี่ยนแปลงข้อกำหนดในข้อตกลงของผู้ถือบัตรหรือผู้ค้าใดๆ หรือข้อกำหนดและเงื่อนไขอื่นๆ ที่ใช้บังคับกับการใช้คุณสมบัติของ Apple Pay และข้อกำหนดดังกล่าวจะใช้ควบคุมการใช้คุณสมบัติของ Apple Pay ที่เกี่ยวข้องและการแสดงข้อมูลเสมือนในคอมพิวเตอร์ Mac ที่รองรับของคุณ

คุณตกลงว่า Apple ไม่ใช่คู่สัญญาในข้อตกลงผู้ถือบัตรหรือผู้ค้าของคุณ หรือ Apple จะไม่ต้องรับผิดชอบต่อ (a) เนื้อหา ความถูกต้องหรือความพร้อมในการให้บริการของบัตรที่รองรับ กิจกรรมในเชิงพาณิชย์ ธุรกรรม การซื้อ คำสั่งซื้อ การปฏิบัติตามคำสั่งซื้อ หรือใบเสร็จขณะใช้ Apple Pay หรือกระเป๋าสตางค์ (b) การให้เครดิตหรือประเมินการมีสิทธิได้รับเครดิต (c) กิจกรรมของผู้ออกบัตร ผู้ค้า หรือบริษัทอื่นๆ ที่เกี่ยวข้องกับการใช้งาน Apple Pay หรือกระเป๋าสตางค์ของคุณ (d) การตัดสินใจที่กระทำโดยผู้ออกบัตร ผู้ค้า หรือบริษัทอื่นๆ ในส่วนที่เกี่ยวข้องกับบัตรที่รองรับ (e) การสะสมหรือแลกรางวัลหรือมูลค่าที่จัดเก็บในส่วนที่เกี่ยวข้องกับบัตรที่รองรับของคุณ หรือ (f) การชำระเงินหรือการเติมเงินสำหรับบัตรชำระเงินล่วงหน้าที่รองรับ สำหรับข้อพิพาทหรือปัญหาทั้งหมดเกี่ยวกับบัตรที่รองรับหรือกิจกรรมในเชิงพาณิชย์ที่เกี่ยวข้อง โปรดติดต่อ ผู้ออกบัตรหรือผู้ค้าที่เกี่ยวข้องของคุณ หากมีคำถามเกี่ยวกับ Apple Pay หรือกระเป๋าสตางค์ กรุณาติดต่อบริการช่วยเหลือของ Apple ในภูมิภาคของคุณ โดยสามารถดูหมายเลขโทรศัพท์สำหรับบริการช่วยเหลือของ Apple ในแต่ละภูมิภาคได้ที่ https://support.apple.com/106932?

5. ความเป็นส่วนตัว

เมื่อใช้ Apple Pay เพื่อเริ่มธุรกรรมการชำระเงินให้เสร็จสมบูรณ์ในอุปกรณ์ที่รองรับ Apple Pay จะโอนข้อมูลการชำระเงินในรูปแบบที่มีการเข้ารหัสระหว่างคอมพิวเตอร์ Mac ของคุณกับอุปกรณ์ที่รองรับของคุณเพื่อดำเนินธุรกรรมให้เสร็จสมบูรณ์ เมื่อใช้ Apple Pay เพื่อทำธุรกรรมการชำระเงินใน MacBook Pro ที่มี Touch ID ติดตั้งอยู่ภายใน ข้อมูลการชำระเงินของคุณจะถูกส่งให้แก่เว็บไซต์ในรูปแบบที่มีการเข้ารหัสโดยเป็นส่วนหนึ่งของธุรกรรมดังกล่าว ในการเพิ่มบัตรสำหรับ Apple Pay ใน MacBook Pro ที่มี Touch ID ติดตั้งอยู่ภายใน ข้อมูลเกี่ยวกับอุปกรณ์ของคุณ เช่น อุปกรณ์ดังกล่าวเปิดการตั้งค่าบางประการไว้หรือไม่และรูปแบบการใช้งานอุปกรณ์ (เช่น ระยะเวลาเป็นเปอร์เซ็นต์ที่อุปกรณ์เคลื่อนที่และใช้งาน หรือจำนวนครั้งในการใช้โทรศัพท์โดยประมาณต่อสัปดาห์) จะถูกส่งให้แก่ Apple เพื่อพิจารณาการมีสิทธิ์ใช้งานของคุณและเพื่อป้องกันการฉ้อโกง คุณสามารถดูข้อมูลโดยละเอียดเกี่ยวกับข้อมูลส่วนบุคคลที่เก็บรวบรวม ใช้งาน หรือแชร์โดยเป็นส่วนหนึ่งของการที่คุณใช้ Apple Pay โดยการอ่านประกาศเกี่ยวกับความเป็นส่วนตัวเฉพาะบริการที่เกี่ยวข้อง รวมทั้งเกี่ยวกับ Apple Pay และความเป็นส่วนตัว ซึ่งสามารถเข้าถึงได้บนอุปกรณ์ iOS หรือคอมพิวเตอร์ Mac ของคุณ หรือภายในแอป Watch บนอุปกรณ์ iOS ที่จับคู่ หรือโดยไปที่ https://www.apple.com/legal/privacy/th/ เมื่อใช้ Apple Pay และกระเป๋าสตางค์ แสดงว่าคุณตกลงและยินยอมให้ Apple ตลอดจนบริษัทในเครือและตัวแทนของ Apple ส่งผ่าน เก็บรวบรวม เก็บรักษา ประมวลผล และนำข้อมูลข้างต้นทั้งหมดไปใช้งาน เพื่อให้บริการเหล่านี้

6. การรักษาความปลอดภัย

Apple Pay และกระเป๋าสตางค์จัดเก็บการแสดงข้อมูลแบบเสมือนของบัตรที่รองรับของคุณ และควรได้รับการปกป้องดังเช่นที่คุณปกป้องกระเป๋าสตางค์ หรือบัตรเครดิต บัตรเดบิต บัตรชำระเงินล่วงหน้า และบัตรอื่นๆ ที่เป็นของจริงของคุณเอง คุณจะต้องรับผิดชอบแต่เพียงผู้เดียวต่อการดูแลรักษาความปลอดภัยให้แก่คอมพิวเตอร์ Mac, อุปกรณ์ที่รองรับ, บัญชี Apple ของคุณ, ข้อมูล Touch ID ของคุณ, รหัสเข้าอุปกรณ์ของคุณ และข้อมูลประจำตัวเพื่อการตรวจสอบสิทธิ์อื่นใดที่ใช้ในส่วนที่เกี่ยวข้องกับบริการ (เรียกรวมกันว่า "ข้อมูลประจำตัว" ของคุณ) หากคุณอนุญาตหรืออนุญาตให้ผู้อื่นใช้คอมพิวเตอร์ Mac หรืออุปกรณ์ที่รองรับของคุณ (เช่น โดยการให้รหัสผ่านอุปกรณ์หรือข้อมูลประจำตัวของคุณแก่บุคคลภายนอก) บุคคลนั้นอาจสามารถชำระเงิน ใช้มูลค่าที่เกี่ยวข้องกับ หรือทำธุรกรรมอื่นๆ ด้วยบัตรที่รองรับของคุณในกระเป๋าสตางค์ได้ ในกรณีดังกล่าว คุณจะต้องรับผิดชอบต่อการชำระเงินและธุรกรรมทั้งหมดที่กระทำโดยบุคคลดังกล่าว

หากคุณกระทำการดัดแปลงคอมพิวเตอร์ Mac หรืออุปกรณ์ที่รองรับของคุณโดยไม่ได้รับอนุญาต เช่น โดยการปิดใช้งานการควบคุมฮาร์ดแวร์หรือซอฟต์แวร์ (บางครั้งเรียกว่า "การเจลเบรก") คอมพิวเตอร์ Mac และ/หรืออุปกรณ์ที่รองรับของคุณอาจไม่มีสิทธิ์เข้าถึงหรือใช้บริการอีกต่อไป คุณรับทราบว่าการใช้อุปกรณ์ที่ถูกดัดแปลงในส่วนที่เกี่ยวข้องกับบริการถือเป็นเรื่องต้องห้ามอย่างชัดแจ้ง ถือเป็นการฝ่าฝืนข้อกำหนดสำหรับ Apple Pay และกระเป๋าสตางค์เหล่านี้ และเป็นมูลเหตุให้เราปฏิเสธหรือจำกัดการเข้าถึงบริการของคุณ

หากอุปกรณ์ของคุณสูญหายหรือถูกขโมย และได้เปิดใช้งานคุณสมบัติค้นหาของฉันไว้ คุณสามารถใช้ค้นหาของฉันหรือ https://icloud.com เพื่อพยายามระงับความสามารถในการชำระเงินโดยใช้บัตรที่รองรับแบบเสมือนบนคอมพิวเตอร์ Mac ของคุณโดยการทำให้เครื่องของคุณเข้าสู่โหมดสูญหาย คุณยังสามารถลบอุปกรณ์ของคุณได้ด้วย ซึ่งจะเป็นการพยายามระงับความสามารถในการชำระเงินโดยใช้บัตรที่รองรับแบบเสมือนบนอุปกรณ์ หากคุณตั้งค่าธุรกรรมการชำระเงินเป็นงวดๆ โดยใช้ Apple Pay คุณอาจต้องติดต่อผู้ออกบัตรหรือผู้ค้าที่เกี่ยวข้องเพื่อยกเลิกการชำระเงินเป็นงวดๆ นั้น นอกจากนี้ คุณยังควรติดต่อผู้ออกบัตรชำระเงินที่รองรับของคุณด้วย เพื่อป้องกันการเข้าถึงบัตรที่รองรับแบบเสมือนของคุณโดยไม่ได้รับอนุญาต

หากคุณรายงานหรือ Apple หรือบริษัทในเครือสงสัยว่ามีกิจกรรมการฉ้อโกงหรือใช้ในทางที่ผิด คุณตกลงที่จะร่วมมือกับ Apple และบริษัทในเครือในการสืบสวนสอบสวนใดๆ และใช้มาตรการป้องกันการฉ้อโกงตามที่เรากำหนด

7. ข้อจำกัดความรับผิด

นอกเหนือจากการปฏิเสธการรับประกันและข้อจำกัดความรับผิดที่กำหนดอยู่ในสิทธิ์การใช้งานแล้ว Apple, Apple Payments Services และบริษัทในเครือของ Apple ที่เกี่ยวข้องไม่ขอรับผิดใดๆ สำหรับการซื้อขาย การชำระเงิน ธุรกรรม การสั่งซื้อ การเติมคลังสินค้า ข้อมูลใบเสร็จหรือกิจกรรมทางการพาณิชย์อื่นๆ ที่ใช้ Apple Pay หรือกระเป๋าสตางค์ และคุณตกลงที่จะดูเพียงเฉพาะสัญญาที่คุณอาจมีกับผู้ออกบัตร โครงข่ายชำระเงิน หรือผู้ขายเพื่อแก้ไขปัญหาหรือข้อพิพาทใดๆ ที่เกี่ยวข้องกับบัตรที่รองรับและกิจกรรมเชิงพาณิชย์ที่เกี่ยวข้องของคุณเท่านั้น

———————————————

คำบอกกล่าวจาก Apple, Apple Payments Services และบริษัทในเครือของ Apple ที่เกี่ยวข้อง 
หาก Apple, Apple Payments Services หรือบริษัทในเครือของ Apple จำเป็นต้องติดต่อคุณเกี่ยวกับบริการ คุณยินยอมที่จะรับหนังสือแจ้งทางอีเมล คุณตกลงว่าหนังสือแจ้งดังกล่าวใดๆ ที่ส่งให้คุณทางอิเล็กทรอนิกส์ ถือว่าได้ปฏิบัติตามข้อกำหนดว่าด้วยการสื่อสารโดยชอบด้วยกฎหมายใดๆ แล้ว